text:
01 - La Vite
Inçopedât tai siei voi, braçolansi tal so pet, tal so cûr come la elare sul mûr, al cirive la vite.
di Nello Malisano
02 - La bondance e la miserie
Cjoli là che al è e meti là che nol è. Le panarie dal paron si jere svuedade e ator ator de taule la polente e jemplave ancje i plats dai canais.
di Nello Malisano
03 - Il partigjan
.... masse tart.. e po tu sês un comunist. Tam, tam la cjamese penze di sanc… mostrave chei voi cence vite.
di Nello Malisano
04 - D'Unvier
El aiar al glace e al ingrope pinsîrs e peraulis fers te bocje che a no ûl spalancâsi par pôre dal frêt.
di Silva Ganzitti
05 - El vuarp
Le veve cirude dute le vite cence cjatâle e cumò le veve denant dai voi e nol rivave a crodi a tante furtune.
di Silva Ganzitti
06 - Brancot
Mi maravei di tantis monts e dal mâr lontan e no mi sint bessôl devant di chest splendôr
di Damiano Toffoletto
07 - Mai avonde!
I ai mateât cussì tant ch'a si è sacraboltât l'imprest.
di Damiano Toffoletto
08 - None
Mi visi di mê nône ch'a mangjave mignestre cjoche ma no beveve nancje un tai di vin.
di Damiano Toffoletto
09 - Nêf
Un lusôr te gnot si vissine, daspò al cambìe e al devente ricam blanc, cence busis, fis e lizêr come plume.
di Silva Ganzitti
10 - La Dumble sul Lât
Za prime che al si fos distudât chel Soreli che i Gjôs a àn vût impiât di fûc e di dolôrs, i aiars a vevin dispoiât de cinise lis ruvinis di Tenochtitlan, la Dumble-sul-Lât; ma lis mês agrimis maris no si fermin cuant che o intivi sot dai dêts, tune sachete di piel, i rincjins verts de pueme dai miei dîs contents.
di Xabi Xogrâr da Plêf
11 - Gnots di maraveis
Tes gnots d'Unvier i voi dai nevôts a lusoravin come lis boris dai lens cuant che la none e contave liendis di principessis e cjastelans.
di Galliano Remo de Agostini
12 - Agns Trente
A Ajrons di Percût e nas Alda, une frute muarte, no jessint batiade, al ven il mes comunâl, le met intune scjate e le fâs soterâ fûr dal cimiteri.
di Renata Visintini Lambertini
13 - A Luciana (1)
E la muart tal fûr di ore e à metût il sio presint, tu bessole al scûr da tiere jo in chê vie a scûr vaint.
di Luciano Marinig
14 - A Luciana (2)
Sot chê crôs dal cîl volude o poi une rose umidide, no son gotis di rosade, dai miei voi ae bagnade.
di Luciano Marinig
15 - A luciana (3)
Se il gno sanc al bastàs par dâti su di me il tio respîr, spinarès dutis lis venis pûr tornâti al gno cûr.
di Luciano Marinig
16 - Epopee in cuatri riis
E Diu, dopo vê passât la setime zornade a polsâ, vint plasmât il plasmabil, al restà a cjalâ lis primis formis di vite cressi, deventâ organisims, saltâ fûr dal mâr, madressi in dinosaurs, retii, ucei, mamifars, specializâsi in oms e daspò al passà la ore a viodiju cressi in stature e in sgrimie, fintremai che a no rivarin a sdrumâsi un cun chel altri, lassantlu une altre volte di bessôl tant che, a chel pont, al cjapà la cjere e la scliçà, tornant a fracâle dentri ta nape, di dulà che a jere vignude.
di Renzo Brollo
17 - Emozions
La dissiplinade durece dal om tal no volê o no podê mostrâ i siei sintiments e socomp cuant che la sô muse e pant il don dal stupôr tal viodi l’ Arc di San Marc daspò di un temporâl.
di Galliano Remo de Agostini
18 - Americhe
Mandi, frut, i disè so pari cuant che al partì pe Americhe che, lontane,
lontane, lu spietave par no fâlu tornâ mai plui.
di Oscar B. Montoya
19 -Il svol
Cumò che nestris rapuarts a son finîts, mi lassi colâ jù, zirant cence fin par rivâ cun dolcece a toi pîts, cheste Sierade.
di Noemi Salva
20 - Panic
Il nuie al fâs plui pôre che un scûr plen di mostris fin che si frache il prin boton, daspò si popole di peraulis tremolantis e spauridis.
di Noemi Salva
21 - Libris
Dutis lis peraulis a svolin, mancul chês che a stan tai libris, fedêi compagns di ducj i moments.
di Mercedes Viscardis
22 - Ricuarts
Il timp al è un grant circul, nol à principi, ne fin, dut al torne, une e une altre volte, simpri cui ricuarts.
di Mercedes Viscardis
23 - Doi monts
Il mont microscopic al somee al mont de anime, ducj i doi a àn plui abitants che il barlumâ dai nestris voi.
di Ana D'Ambrogio
24 -
Istants
Intun marilamp il gno pinsîr si voltolâ mostrantmi il finâl des mês sperancis.
di Ana D'Ambrogio
25 - Pierino
Mê mari mi à regalât un rassat par fâ al brût bon, lu ài clamât Pierino, ‘o sin diventas amigons,
ma une dì che mê mari e je vignude a cjatâmi, tant c’o jeri a fâ le spese, lu à copât par fâmi al brût bon.
di Renata Visintini Lambertini
26 - Al gno cjanut
‘O soi stade operade al sen e al cjanut cul so amôr disinteressât, mi à salvât de depression.
di Renata Visintini Lambertini
27 - Imparâ
Chest an o ai imparât a fevelâ e a scrivi un pôc di furlan e a scoltâ bielis leturis cul gno professôr e cui miei compagns di classe, come che al fos un zûc cun Zorzut Chealsadut.
di Margarita Tondon
28 - Libar
L’odôr dal prât seât mi dismôf ricuarts, respîrs e libertât, o corevi par rivâi e cjarandis, intant che bugadis di aiar a remenavin l’acuilon, il spali al mi scjampà di man e libar lu viodei smalitâ tal cîl distant, si slontanave in cercje di altris suspiradis cunvignis.
di Galliano De Agostini
29 - Marum
La Justine e diseve che cuant che so pari al tornà de Gjermanie, tal 1918, daspò de Grande Vuere, al jere un om diferent, al veve pierdude la ridade.
di Oscar B. Montoya
30 - ll gust di scrivi
Scrivint al è tant che meti la sedon intune cite di marilenghe, il savôr al dipent dal cogo che al à metût lis peraulis une par une, e lis à lassadi frizi tal lôr gras fintremai che e rive la voie di cerçâlis.
di Noemi Salva
31 - La cussience sporcje
Vuê Mariute e je premurose plui dal solit e Bepo nol sa che i à 'pene fat i cuars.
di Pauli Jacuss
32 - Cjalâsi
La imagjine dal spieli lu cjalave cui siei voi e no lu ricognosseve, spaurît, Zuan al de un pugn cuintri di lui, lis sclesis lu svuarbarin.
di Oscar B. Montoya
33 - Diana (ディアナ)
O destinai al doman di domandâti dal destin dal to non; ma, te dismentie, dome di me o disei, e mandi.
di Xabi Xogrâr da Plêf
34 - Paisut lontan
Daspò di tancj agns o rivai a chel lontan paisut che i miei paris mi vevin tant fevelât, o començai a cjaminâ, no cjatai nuie di chel che jo o vevi tal cjâf, dut al jere cambiât, dome la glesie di Sante Marie des Crencis, cu lis cjampanis moladis al vint e jere come le imagjinavi.
di Alicia Silvia Rivoldini
35 - In memorie
Di chei che a àn tabajât tant nol reste nuje, ma di chei che a àn scrit, ancje pôc, alc al reste.
di Pauli Jacuss
36 - Tacâ a scrivi
I ài ingrumât par sessantesîs agns, cumò i mi sbrochi.
di Pauli Jacuss
37 - La plene
S'obrinchichelramaçsoifûrdichestpantanbastartchemiscjafo...
di Dree Venier
38 - Mâc? 1
Jo no savevi se al fos un don regalât a chei che tant che me a fasevin i mâcs, o se mi sucedeve dome a mi che intal propit moment di un efiet o percepivi jenfri i voi di chei che o fasevi une magjie, un passaç dal che si podeve tocjâ la lôr anime, ma no jeri mai olsât a tentâlu fin che j ài cognossude.
di Eduardo Baschera
39 - Mâc? 2
Jo no vevi mai savût cemût che al fos stât il rivâ dret ae anime di nissun, po ben in chel moment o jeri ingjenui no dome dal fat che dut me stes si sintìs jemplât se no cjapât di jê, cun lis sôs storiis e percezions, cui siei sintiments e lis sôs pôris, i siei sens fintremai il so nulôr.
di Eduardo Baschera
40 - Mâc? 3
Jo no savevi che propit jê mi podedi inmagâ a mi che o soi un mâc, e cence nissun truc ipnotizâmi dome cui siei voi, stregolantmi par simpri; jo no savevi di vê cjatât propit une strie.
di Eduardo Baschera


c: text/html

text:
di Ivano Urli
mercoledì 30 novembre 2011
BEPUT CINISITI
Tal curtîl, platât intun cjanton, al è un armelinâr in flôr. Al à la etât de cjase, su la cincuantine, che a son anons, tratantsi di un armelinâr.
Al è un misteri ce maniere che al rive adore a rezi la ramaçade cun dut il so fueam, massime tai burlaçs e aiarons estîfs.
Il tronc al è dut carulît, scjarnât, çondar, roseât di bestiis e timpessis, scunît e puartât vie dai agns, che si ten sù dome cu la scusse. Ma al è florît distès, tal so cjanton.
“Sêtu, Beput!” jo i dîs al armelinâr, passant par li, tal viodilu content che al cjale adalt.
Beput Cinisiti al jere un paisan, achì, piçul, suiât ancje lui dai agns, atîf, pront tal tignî cont dutis lis piçulecis de vite, capitadis par intop sot man, e gjoldi il lôr savôr fin l’ultime gote di vitalitât, come tun bussulut di sgnape che lui al produseve di scuindon te arie.
Mê agne Taresine lu veve clamât, un dopomisdì, a puartâi cjase di campagne un cjaruç di fassuts di lens. Alore, cumò, Beput al è su la tiezie che ju met in tasse. Sul cjar, mê agne Taresine jai da sù a mê mari su la trombe e mê mari jai da sù a Beput Cinisiti intent a intassâju su la tiezie.
Ma cenolè, juste cuant che ju veve ducj intassâts, a vore finide, no si sdrumie la tasse parsore di Beput, picinin, minût, scarmulin, sapulît sot i fassuts, che nissun lu cjate, nissun lu viôt, e mê mari e agne Taresine lu dan, dit e fat, par muart.
“Bepo, sêtu fat mâl?” e dîs une, dute vaiulinte.
“Beput, dulà sêtu?” e dîs chê altre, te disperazion.
“Clamaitlu Cinisiti!” e dîs intal curtîl une sô gneçute, puartade daûr par companie.
“Al è muart Bepo!” a berlin alore mê agne Taresine e mê mari, une sul cjaruç e chê altre su la trombe.
“Cuâl Bepo?” e dîs une femine, passant pe strade.
“Cinisiti, po!” a vosin lôr.
In chel, si viôt a movisi un fassut e vignî fûr, biel planc, la muse di Beput.
“Dulà ise la mê barete?” dissal lui, che al veve pierdude la barete inienfri i lens e lôr dôs àn scugnût fâ passâ dute la tasse, par cjatâje.
Darest, nol veve nancje une sgrassade e, pacjific, al à fate tal curtîl une pipade.
“Ten dûr, Beput!” jo i dîs al armelinâr, passant par li, tal viodi lis sôs rosutis cjalâ dutis contentis il soreli, cu la bocje vierte.
Storiute de buinegnot n. 14
di Ivano Urli
di Ivano Urli
lunedì 28 novembre 2011
CUI SÊSTU?
Lise o Carmen?
Al è cualchidun che mi ten la man. Cualchidune.
O soi dismot.
No vuei dismovimi.
O ai mâl.
No vuei cjalâ.
Une gusele inta man drete, une canule drenti intal nâs, cuissà ce altri!
No vuei il mâl, no vuei vê mâl.
Il mâl al è li, pront a saltâmi adues. Baste che o vierzi i voi. No vuei. Mior tignîmi il mâl di prime, mi ten il mâl di prime, sior dotôr, mi ten il gno cûr mat, il so bati ledrôs, i mancjaments, il flât che nol torne, dut o mi ten, dut chel che o vevi prime di jentrâ inte sale operatorie, ma no stait metimi lis mans intôr, no stait a vierzimi lis cuestis. No stait a fâmi chest mâl.
Za fat.
Carmen o Lisute?
Mi àn viert. A àn di vêmi viert. Lis cuestis e il cûr. Ma i voi no, no vuei.
Mi dûl intal cuel, no pues gloti, la schene, la schene e je daûr a crevâsi. E nol è ancjemò nuie, rimpet a chel che al à di vignî!
No vuei dismovimi, cuissà cetant mâl intal pet! No vuei, no vuei! Il mâl al è li, pront a saltâmi intor, apene che o vierzarai i voi al mi saltarà intor e al tacarà a molâ jù martieladis sulis cuestis, mi pâr za di sintîlis! E daûr des martiealadis e je platade une altre robe, une robe che no vuei savê, no vuei dismovimi, Lise o Carmen?
No soi dismot.
No ai vierts i voi.
Fin che i voi a son sierâts il mâl no mi gafe. E nancje chê altre robe, chê platade lì daûr. Carmen o Lise?
-...l’efiet al è par finîsi...-
Cui fevelial? Cui aial dit che... Cui ise culì dongje?
Ah, sì. L’infirmîr. Magari un dotôr. No je mighe operazion di pôc la mê! A cûr viert! Nuie maravee se al è un dotôr vignût chì a viodi ce maniere che o voi.
Ma cun cui? Cun cui fevelial, nol fevelarà mighe di bessôl?
No vuei savê! No vuei vierzi i voi! No vuei savê cui che al mi ten la man.
Cui mi tegnie la man?
Al è par chel che no vuei sveâmi dal dut, par no savê.
No par vie dal mâl. Chel, aromai, mi tocje, o ai di supâmilu su dut, gote par gote, nol è nuie ce fâ.
Ma savê cui che al è daûr a tignîmi la man... chel no, no vuei.
No vuei savê cui che mi ten la man.
Se o pensi (ma se o pensi, al vûl dî che o soi cussient, che o soi dismot!), se o pensi a Lise, o viot ancjemò i biliets culis partecipazions des gnocis, za fa scuasi trente agns.... ’Si sposìn! O varessin plasê che tu... Lise e Dino’
Ise jê, ise Lisute sentade lì che e mi ten la man?
O ben ise... o ben ise Carmen? Carmen se ti ves cognossude prime! Carmen tu mi âs puartât in cîl par moments e no savevi che si podes rivâ in cîl!
Lise o Carmen?
Cui mi tegnie la man?
Velu il mâl che al cruste, al pache, al muart! O crusti i dincj ancje jo, une man sul zarneli, cui sestu? Cumò o vierç i voi.
Al è cualchidun che mi ten la man. Cualchidune.
O soi dismot.
No vuei dismovimi.
O ai mâl.
No vuei cjalâ.
Une gusele inta man drete, une canule drenti intal nâs, cuissà ce altri!
No vuei il mâl, no vuei vê mâl.
Il mâl al è li, pront a saltâmi adues. Baste che o vierzi i voi. No vuei. Mior tignîmi il mâl di prime, mi ten il mâl di prime, sior dotôr, mi ten il gno cûr mat, il so bati ledrôs, i mancjaments, il flât che nol torne, dut o mi ten, dut chel che o vevi prime di jentrâ inte sale operatorie, ma no stait metimi lis mans intôr, no stait a vierzimi lis cuestis. No stait a fâmi chest mâl.
Za fat.
Carmen o Lisute?
Mi àn viert. A àn di vêmi viert. Lis cuestis e il cûr. Ma i voi no, no vuei.
Mi dûl intal cuel, no pues gloti, la schene, la schene e je daûr a crevâsi. E nol è ancjemò nuie, rimpet a chel che al à di vignî!
No vuei dismovimi, cuissà cetant mâl intal pet! No vuei, no vuei! Il mâl al è li, pront a saltâmi intor, apene che o vierzarai i voi al mi saltarà intor e al tacarà a molâ jù martieladis sulis cuestis, mi pâr za di sintîlis! E daûr des martiealadis e je platade une altre robe, une robe che no vuei savê, no vuei dismovimi, Lise o Carmen?
No soi dismot.
No ai vierts i voi.
Fin che i voi a son sierâts il mâl no mi gafe. E nancje chê altre robe, chê platade lì daûr. Carmen o Lise?
-...l’efiet al è par finîsi...-
Cui fevelial? Cui aial dit che... Cui ise culì dongje?
Ah, sì. L’infirmîr. Magari un dotôr. No je mighe operazion di pôc la mê! A cûr viert! Nuie maravee se al è un dotôr vignût chì a viodi ce maniere che o voi.
Ma cun cui? Cun cui fevelial, nol fevelarà mighe di bessôl?
No vuei savê! No vuei vierzi i voi! No vuei savê cui che al mi ten la man.
Cui mi tegnie la man?
Al è par chel che no vuei sveâmi dal dut, par no savê.
No par vie dal mâl. Chel, aromai, mi tocje, o ai di supâmilu su dut, gote par gote, nol è nuie ce fâ.
Ma savê cui che al è daûr a tignîmi la man... chel no, no vuei.
No vuei savê cui che mi ten la man.
Se o pensi (ma se o pensi, al vûl dî che o soi cussient, che o soi dismot!), se o pensi a Lise, o viot ancjemò i biliets culis partecipazions des gnocis, za fa scuasi trente agns.... ’Si sposìn! O varessin plasê che tu... Lise e Dino’
Ise jê, ise Lisute sentade lì che e mi ten la man?
O ben ise... o ben ise Carmen? Carmen se ti ves cognossude prime! Carmen tu mi âs puartât in cîl par moments e no savevi che si podes rivâ in cîl!
Lise o Carmen?
Cui mi tegnie la man?
Velu il mâl che al cruste, al pache, al muart! O crusti i dincj ancje jo, une man sul zarneli, cui sestu? Cumò o vierç i voi.
di Laurin Zuan Nardin
Etichetis: Contis, Gjenar romantic, Laurin Zuan Nardin
mercoledì 23 novembre 2011
Ator pes peraulis
Tachin cun RITMO!
Che però, vignint dal grêc rithmos, te forme furlane corete al è RITMI.
Cheste forme culte e va ben se si fevele di fenomens di fisiche, ma in altris situazions o podìn ancje cirî altris soluzions, ve ca cualchi esempli:
ANDE: E je une conte cuntune ande in cressi che e cjape il letôr.
BOT: I doi bûs a levin indevant simpri cun chel bot (citant la grande scritore Maria Forte).
PAS: Cjaminâ cun pas svelt.
PONT: Di rive in sù si à di cjapâ un pont e lâ dilunc cun chel, che se no si strachisi e vonde (cemût che nus segnale l’amì Sandri Pian).
UCE: Il lavôr al va indevant di buine uce.
E se cualchidun a 'nd à altris che lis zonti tai coments!
dal Camarîr de Ostarie
Etichetis: Ator pes peraulis, Camarîr
mercoledì 16 novembre 2011
IL CONDUCENTE
Pôcs a savevin a Sante Marie cui che al jere Gjovani Favot, ma ducj lu cognossevin par Gjovanin Valente.
Nol coventave sclarîi a nissun lis resons di chel sorecognon di Valente. Bastave vê da fâ cun lui un moment. Lassâ passonâ pinsîrs, memoriis, peraulis cence premure, ancje dome un lamp cjatantsi pe strade, e al comparive il so spirt, il gust di gjoldi ogni zornade tes sôs piçulis robis, la sapience di cjatâ, ancje te strussie e fintremai te dulìe de vite, il puest par une ridade.
Al fumave Gauloise. No sai se cualchidun ju fume ancjimò. A jerin, tun pachet celest, spagnolets francês cence filtri che a intosseavin la int ancje dome tal sintîju puçâ.
Une des ultimis voltis che lu ai viodût, o jerin tal tabachin.
“Orpo” gjo, “viôt che ti fâs mâl, Gjovanin, fumâ chê sorte di porcarie!”
“No varaio mighe cumò di cjoti el gjelato ancje a ti!” dissal lui. E mi à contât che, tornant cjase ogni volte dal tabachin, al passave prin li di Zimul, a cjoli te ostarie un cono gjelato pe femine, che dome cussì no i cridave e lui, di chê strade, si stratignive un pôc tal fumâ par no fâi mangjâ a Vigjute masse gjelatos che a podevin fâi mâl.
Di soldât, al veve stât simpri cul mul. “Alpino conducente” e jere la definizion.
Al à fate, tai alpins de Julie, la Grecie e la Russie, campagnis tremendis de Ultime Guere. De Russie al jere tornât malandât in salût e cui pîts macolâts in vite sô di chê sorte di frêts.
Lunc e sec, cloteant biel planc pal paîs cu la sô cjaminade, al menave tal ultin te carozele un so nevodut.
“Sêtu ca, Gjovanin?” i à dit Dusuline, biel che al passave pal borc.
“A soi in libare usside” dissal Gjovani.
“A spas cul frutut, no mo!” disè jê.
“Il Duce mi ha detto -Favotto, tu sarai conducente!- e io conduco” dissal Valente, lant riduçant pe sô strade cu la carozele dal frut, a ûs menâ il mul te sô zoventût, pes montagnis de Grecie.
Storiute de buinegnot n. 9
di Ivano Urli
di Ivano Urli
lunedì 14 novembre 2011
IL SOFÊR
Al jere nassût tun paîs de basse, Zuan, e par vie dal lavôr al jere simpri ator pal mont; ma cuant che al tornave a cjase, ogni tant, nissun lu clamave cun chel non. Par dûc al jere dome “Il sofêr”. Di piçul il pari al veve lavorât in Russie, sul Baikal, e prin di lui siò nono. La oportunitât di imparâ il rus le veve vude là jù, in chel Paîs lontan. Ancje se a cjase sô, come che a fasin dûcj i furlans che son ator pal mont, si fevelave simpri la marilenghe.
O sin jenfri la prime e la seconde vuere mondiâl; Zuan, il sofêr, al ricêf une propueste dal Ministeri dal Estar talian: al covente un come lui che al cognossi la lenghe e l’ambient rus. Si trate di lâ a cjoli dai diplomatics a Rome e po ancje a Parigji. Une grande file di machinis e sarès lade vie fintremai a Moscje par une mission di afârs. Lui al acete e il viaç al scomence. Dopo cjamâts sù i diplomatics a Rome e po a Parigji le comitive si bute viers le Polonie e po e jentre in Russie. Là, dome une strade, drete, lungjonone, cence fin e ogni tant, in cualchi slarc de foreste, une cjase o un gabiot in lontanance, che i murìnte chel fîl di bruseghin che al sint te bocje dal stomi.
Dopo doi dîs di chê strade, che i pareve un vier solitari, une matine buinore la machine e tache a fumâ, di sigûr e mancje l’aghe tal radiatôr. A Zuan e ae compagnie i tocje fermâsi, bisugne lâ in ta chê cjase che si viôt la jù in lontanance, tal mieç dal bosc, a cjoli la aghe di meti tal burat.
Al va jù a pît par chê strade Zuan, cu la sperance di cjatâ l’aghe e cu la pene di no savê cui che si pescje, che si mostre denant, lu ingnervosìs no pôc!
…al mancjie nuie par rivâ, po dal troi scûr di colp un slarc, Zuan, alçant i voi, al viôt li denant di lui un frut, soç di pantan fin tai cjavei, che lu cjale scaturît… Alore lui si svicine e al pense che al à denant dome un canai… in Rus lu salude, po i domande di vê un pôc di aghe pal motôr. Alore il frut, dûr di muse e scaturît, si zire viers siò pari che intant al si jere fat dongje, lu cjale tai voi e i domande par furlan: «Pai… ma ce lenghe mai fevelial chest chi?!»
O sin jenfri la prime e la seconde vuere mondiâl; Zuan, il sofêr, al ricêf une propueste dal Ministeri dal Estar talian: al covente un come lui che al cognossi la lenghe e l’ambient rus. Si trate di lâ a cjoli dai diplomatics a Rome e po ancje a Parigji. Une grande file di machinis e sarès lade vie fintremai a Moscje par une mission di afârs. Lui al acete e il viaç al scomence. Dopo cjamâts sù i diplomatics a Rome e po a Parigji le comitive si bute viers le Polonie e po e jentre in Russie. Là, dome une strade, drete, lungjonone, cence fin e ogni tant, in cualchi slarc de foreste, une cjase o un gabiot in lontanance, che i murìnte chel fîl di bruseghin che al sint te bocje dal stomi.
Dopo doi dîs di chê strade, che i pareve un vier solitari, une matine buinore la machine e tache a fumâ, di sigûr e mancje l’aghe tal radiatôr. A Zuan e ae compagnie i tocje fermâsi, bisugne lâ in ta chê cjase che si viôt la jù in lontanance, tal mieç dal bosc, a cjoli la aghe di meti tal burat.
Al va jù a pît par chê strade Zuan, cu la sperance di cjatâ l’aghe e cu la pene di no savê cui che si pescje, che si mostre denant, lu ingnervosìs no pôc!
…al mancjie nuie par rivâ, po dal troi scûr di colp un slarc, Zuan, alçant i voi, al viôt li denant di lui un frut, soç di pantan fin tai cjavei, che lu cjale scaturît… Alore lui si svicine e al pense che al à denant dome un canai… in Rus lu salude, po i domande di vê un pôc di aghe pal motôr. Alore il frut, dûr di muse e scaturît, si zire viers siò pari che intant al si jere fat dongje, lu cjale tai voi e i domande par furlan: «Pai… ma ce lenghe mai fevelial chest chi?!»
di Maurizio Di Fant
ispirât di un storie sintude contâ
ispirât di un storie sintude contâ
Etichetis: Gjenar ironic, Maurizio Di Fant
venerdì 11 novembre 2011
L'INDEMONIÂT DI VERZEGNIS
Al veve scomençât a lâ a Vignesie a plantâ il cavalet tal puest dulà che 'l Canalet al veve piturât lis sôs vedute. Di lì, cjamât sù da une inglesute, lis sôs pineladis a jerin finidis in Ingland. Alà, invezit di colâ sul jet jenfri lis gjambis dai voi verts al si jere cjatât intun taxi cuntune gjambe rote dut vergognôs di no vê savût svualâ butantsi pal barcon.
«Au maç for Brassels?»
«Kurva maç!» I veve rispuindût il tassist polac, par 700€ ti meni.
E tignintlu di voli par che nol tachi a fâ il cocâl sul mâr de Manie, lu sierà cun sè te sô cabine e li, jenfri il cjucjâ di LSD e di alcaltri, nol jere plui sigûr di nuje: cemût le sô rosse albione cui vôi verts jerie deventade bionde polacone cence frice? Folc lu trai, e lui cence ne gjambe i someave di çuetâ come Lord Byron!
Su le strade par Bruxelles si jerin fermâts a Brugge.
«Joissus mâri...Juana! Se chesta a é la Vignesia dal nort pal so canâl e mieç, miôr lâ fin a Bruxelles che forsit alà las mulas no someant a chês di Brueghel!»
Alà, par un mateç cuntune canadese a nol saveve se lâ a Salem cun jê o ben se jê a vignive a Tumieç cun lui. Ostie!
«Hostie?»
Hostie, e jé un intergjezion francês-canadês, a diseve jê, e no veve nissune voie di lâ intun paîs scognossût indulâ che si mole plui osties che da jê. E lui nol veve voie di lâ a Salem indulà che l'ergotism al veve indemoniât plui int che da lui. Miôr disfâsi di jê prime che jê a si disfi di lui. Cussí, cence paiâ ni taxi ni jet, al jere filât ù la Byron a cirî cîi plui nets.
Ma prime di lâ a fâ il mone al clâr di lune a Rome, al veve di sclarî alc a cjase. Al si viodeve bielzà spalancâ le puarte de glêsie di Verzegnis tal cidinôr dal ofertori de messe dai sants, dâ une starnudade da fâ voltâ ancje i plui sorts e pó tant che il plevan al alçave le ostie al cîl lui al berlave: «Miracul! Miracul! Miracul!»
I fedêi viodintlu cori crot viers l'altâr cuntun campanel leât sul sivulot nût e crût e svintulant une gjambe di ges par ajar, crodint di viodi il gjaul, a si metevin a cridâ tant che lui al crodeve di viodi le madone e che 'l plevan, come tal 1878, si salvave in sacristie.
E come tal ‘78 e alc i gjornaliscj a saressin rivâts come lis moscjis. Te file di feminis denant dal ospedâl une rosse inglês a varès spiegât a chel de Rai che il rye al é le siale, che inte siale al sburte l'ergot, che l'ergot al é il cjarvon dal forment, un fonc nêri tossic e alucinogjeno. Che tal 1878 il pan di chês feminis al jere stât fat cule farine de siale contaminade e duncje lôr no jerin indemoniadis, ma juste un pôc vie di cjâf par vie dal ergot. Come lui par vie dal LSD.
Forsit ta chel moment, un mâr di lûs si sarès spandude su lis alturis dai monts blu dal Friûl come tal 1818 cun Byron e il misteri di Verzegnis al sarès stât svelât tant che lis feminis si barufavin par firmâ un ex voto sul blanc dal sô gnûf zês.
di Jaio Furlanâr
Etichetis: Contis, Gjenar storic, Gjenar sureâl, Jaio Furlanâr
mercoledì 9 novembre 2011
ECUMÈNE A dream of Lethe - Clark Ashton Smith
In the quest of her whom I had lost, I came at length to the shores of Lethe, under the vault of an immense, empty, ebon sky, from which all the stars had vanished one by one. Proceeding I knew not whence, a pale, elusive light as of the waning moon, or the phantasmal phosphorescence of a dead sun, lay dimly and without lustre on the sable stream, and on the black, flowerless meadows. By this light, I saw many wandering souls of men and women, who came, hesitantly or in haste, to drink of the slow unmurmuring waters. But among all these, there were none who departed in haste, and many who stayed to watch, with unseeing eyes, the calm and waveless movement of the stream. At length in the lily-tall and gracile form, and the still, uplifted face of a woman who stood apart from the rest, I saw the one whom I had sought; and, hastening to her side, with a heart wherein old memories sang like a nest of nightingales, was fain to take her by the hand. But in the pale, immutable eyes, and wan, unmoving lips that were raised to mine, I saw no light of memory, nor any tremor of recognition. And knowing now that she had forgotten, I turned away despairingly, and finding the river at my side, was suddenly aware of my ancient thirst for its waters, a thirst I had once thought to satisfy at many diverse springs, but in vain. Stooping hastily, I drank, and rising again, perceived that the light had died or disappeared, and that all the land was like the land of a dreamless slumber, wherein I could no longer distinguish the faces of my companions. Nor was I able to remember any longer why I wished to drink of the waters of oblivion.
*** *** ***
A la ricercje di cujê che o vevi pierdude, o rivai alfin a lis rivis de Lethe, sot la volte di un imens, vueit cîl di avoli, che dutis lis stelis si ‘nd jerin sfantadis une daûr chê altre. Vignint no sai di dontri, un lusôr smamît, elusîf, come di vieri di lune, o come la fosforesence fantasimâl di un soreli muart, al vongolave svoladi e cence lustri su la corint scure, e sui neris prâts cence rosis. Chel lusôr mi pandè cetantis animis vagolantis di oms e feminis che a vignivin, restîfs o di buride, a bevi di chês aghis lentis cence sunsûr. Ma di ducj lôr nol jere un che al les vie di buride, e tancj si stratignivin, cjalant, cun voi che no viodevin, il moviment pacjific e cence ondis de corint. Alfin, te forme vidrice e tant che zi alte, e te muse indolente e beade di une femine che e stave in bande, o viodei cujê che o vevi suspirât, e, corintji dongje, cuntun cûr là che i vieris ricuarts a cjantavin tant che un nît di rusignûi, i cjapai svelt la man. Ma tai voi palits, imutabii, e tai lavris smavîts, imobii che si jerin jevâts su di me, no viodei faliscje di ricuart ni mot di cognossince. E savint cumò che jê e veve dismenteât, mi zirai disperât, e cjatant il flum dongje di me, o foi a colp cussient de antighe sêt des sôs aghis, une sêt che une volte o vevi crodût di distudâ in tantis risultivis, ma dibant. Pleantmi di presse, o bevei, e tornant a jevâ sù, i percepii che il lusôr al jere muart o fuît, e che dute la tiere e jere come la tiere di une sium cence siums, là che no savevi dicerni lis musis dai miei compagns. E nancje no jeri bon di visâmi parcè che o ves volût bevi des aghis de dismentie.
Conte par inglês di “Clark Ashton Smith”,
voltade par furlan di Xabi Xogrâr da Plêf
Etichetis: Clark Ashton Smith, Ecumène, Xabier Xogrâr da plêf
lunedì 7 novembre 2011
BULINT E RABIÔS
Un cuarte, forsit ancje dôs.
E nol jere sigure un mateç de maree, chel alçâsi imburît de isule.
Ermes al fruçà il sfuei, stiçât, butantlu intes ondis dal Mediterani.
«Al è dut di tornâ a fâ!» al businà al coleghe, prin di molâ un porco e bandonâ il cantîr.
A jerin coventâts anons, a chel Paîs di bogns di nuie, par aprovâ il progjet dal Puint Grant, e cumò che i tocjave a lui, meti il non su chei lavôrs, la Sicilie e veve decidût di vignî sù, di bot, come un frut dopo di une fierade.
Tornant in citât al veve olmât il cîl, grîs di cinise.
L’Etne, di cualchi setemane, al faseve cine. Une fontane di boris si rimpinave fin su lis nulis, tornant a colâ a plomp, come se no ves voie di dâ fastidi a di nissun. Il scravaçâ fluit di chel fûc si spandeve par chilometris, cence polse, tirant sù aiars bulints e rabiôs, che a parevin il bugâ di une divinitât.
L’inzegnîr al fermà la machine e al lumâ i turiscj, furmiis instupididis intun parcament inventât. A vignivin di ogni bande, a miârs. A varès vût di lâ sot, chê tiere, e no di vignî sù!
E lui, prin o dopo, al veve di contâ dut aes autoritâts, e fermant i lavôrs.
Ma al parà vie chel lambic e al començà a misurâ a ment trop che e veve di jessi fonde la gnove buse pal ciment. Se no altri, a Messine, no jerin saltâts fûr chei scois. Claps grandonons di piere slisse e nere, arcâts e a spice, vignûts fûr dal fondâl, di front la rive, tal zîr di une gnot. Lontans un di chel altri cualchi chilometri, cualchidun al leve sù ancje par cent metris.
‘nt jerin cinc su la rive nord, a foropâ il mâr Tireni, altris cinc a sud.
Ermes, rivât inte sô stanzie, al veve dât la colpe ae strache cuant, sentât su la terace da l’ultin plan, al veve viodude la Calabrie slontanâsi e deventâ picinine, e subit daûr scomençâ a dicerni la orladure dal stivâl, intant che un davoi al scjassave la tiere.
Tifon, dopo milenis, al veve decidût di cjapâsi il so svindic.
Ermes al veve rivât adore a olmâ un berdei boconon di madracs, che al platave il soreli.
Daspò, cjamade di matetât, dute la isule e svolâ, pronte par sdrumâ la stirpe di Zeus.
di Raffaele Serafini
Etichetis: Contis, Gjenar di orôr, Gjenar fantastic, Raffaele Serafini
venerdì 4 novembre 2011
PRINCIPI DI INDETERMINAZION SOCIÂL
Fotografie di Frankspada
Siôr ostîr, a son passâts nûf mês, e mi visi di cuant che lui mi ha domandât: «Dutis chi lis gnovis, contecurtâr?» E jo o ai rispundût: «O ai rispietât lis regulis, eh! Ce mi disêso?» E simpri lui mi ha dite: «Dome che tu le âs fate curte il just».
Ben, alore cheste volte le fâs propi curte-curte, o lassi in bande il rest spietant che l’impalcât al sedi sgomberat e i domandi: Isal cas di indorâ ancje il titul?
di Frank Spada
Publicât di gelo stellato a lis 08:00:00 26 coments
Etichetis: Contis, Frank Spada, Gjenar sociâl
mercoledì 2 novembre 2011
VUADAGNÂSI IL GUSTÂ
Ogni colpe e à di vê une pene conforme, al dîs il dirit. Fevelant in gjenerâl. E ben savint che il concet di colpe e la forme de pene a gambin intal timp e daûr il lûc.
Tant par dî, si fevele vuê une vore dai dirits dai minôrs, par tant che une volte i fruts no vevin dirits e si marcavin pluitost lis lôr colpis, cence lâ tant pal sutîl tal sielzi lis penis.
Si ju pacave, par solit. In cjase, a scuele e a dutrine. Cun variazions a scuele, a sielte dai mestris, des orelis di mus al scrivi une detule dusinte voltis, dal lâ fûr de puarte al stâ in zenoglon magari cuntun pôcs di claputs sot i zenoi.
Il mestri di Rafael, a pet des mancjancis plui seriis e recidivis, al sierave a clâf un frut a la volte tun busigatul a scûr de Scuele Rosse.
E jere, la Scuele Rosse, une scuele daûr de glesie di Sante Marie, cun dôs aulis e chest busigatul doprât di depuesit.
Rafael al jere un frut di sintiment, dome che al faseve fature a stâ fer par oris tal banc, massime se al veve fam, cul mestri che al bateve la sô un pocjis di voltis che si à di stâ fers, e po i tocjave par fuarce meti Rafael in cjastîc, di no fâsi cjapâ sot gjambe dal frut.
Sierât a clâf tal busigatul, pierdût tal scûr pal moment il ben de viste, Rafael al à stiçât a colp il so olfat e al à sintût bonodôr di pan e formadi.
Si tornave a scuele, in chê volte, il dopomisdì. Il mestri al vignive in biciclete di fûr di paîs e si puartave daûr il gustâ che al poiave tal depuesit de scuele.
Cu la fam che al veve, Rafael al à sintût dal lamp slargjâsi dentri il sierai la usme de mangjative. Alore, biel planc, lant a gjat a la vuarbe pe stanziute, al è rivât a gafâ la sporte dal mestri e, par ordin, une bocjade ae volte, i à mangjât dut il gustâ.
«Sant» dissal il mestri al pari di Rafael, tal curtîl di Cativel, dulà che al è capitât in biciclete tal dopomisdì, plen di fam cumò ancje lui, «Rafael mi à mangjât dut il gustâ».
«Chel birbant, chel ligjere, chel mus padoan» dissal alore Sant, cence calcolâ lis resons che al podeve vê il frut, stant che i fruts no vevin mai la reson de lôr bande, «al viodarà ce che i fâs jo cuant che al ven dongje, siôr mestri!» E par no mancjâi di rispiet al mestri, che al jere une autoritât, i à dât un salam dai plui biei che al tignive di cont tal camarin. Di chê volte, Rafael le à metude dute par stâ bon a scuele, di pôre che il mestri ur mangji ducj i salams.
Tant par dî, si fevele vuê une vore dai dirits dai minôrs, par tant che une volte i fruts no vevin dirits e si marcavin pluitost lis lôr colpis, cence lâ tant pal sutîl tal sielzi lis penis.
Si ju pacave, par solit. In cjase, a scuele e a dutrine. Cun variazions a scuele, a sielte dai mestris, des orelis di mus al scrivi une detule dusinte voltis, dal lâ fûr de puarte al stâ in zenoglon magari cuntun pôcs di claputs sot i zenoi.
Il mestri di Rafael, a pet des mancjancis plui seriis e recidivis, al sierave a clâf un frut a la volte tun busigatul a scûr de Scuele Rosse.
E jere, la Scuele Rosse, une scuele daûr de glesie di Sante Marie, cun dôs aulis e chest busigatul doprât di depuesit.
Rafael al jere un frut di sintiment, dome che al faseve fature a stâ fer par oris tal banc, massime se al veve fam, cul mestri che al bateve la sô un pocjis di voltis che si à di stâ fers, e po i tocjave par fuarce meti Rafael in cjastîc, di no fâsi cjapâ sot gjambe dal frut.
Sierât a clâf tal busigatul, pierdût tal scûr pal moment il ben de viste, Rafael al à stiçât a colp il so olfat e al à sintût bonodôr di pan e formadi.
Si tornave a scuele, in chê volte, il dopomisdì. Il mestri al vignive in biciclete di fûr di paîs e si puartave daûr il gustâ che al poiave tal depuesit de scuele.
Cu la fam che al veve, Rafael al à sintût dal lamp slargjâsi dentri il sierai la usme de mangjative. Alore, biel planc, lant a gjat a la vuarbe pe stanziute, al è rivât a gafâ la sporte dal mestri e, par ordin, une bocjade ae volte, i à mangjât dut il gustâ.
«Sant» dissal il mestri al pari di Rafael, tal curtîl di Cativel, dulà che al è capitât in biciclete tal dopomisdì, plen di fam cumò ancje lui, «Rafael mi à mangjât dut il gustâ».
«Chel birbant, chel ligjere, chel mus padoan» dissal alore Sant, cence calcolâ lis resons che al podeve vê il frut, stant che i fruts no vevin mai la reson de lôr bande, «al viodarà ce che i fâs jo cuant che al ven dongje, siôr mestri!» E par no mancjâi di rispiet al mestri, che al jere une autoritât, i à dât un salam dai plui biei che al tignive di cont tal camarin. Di chê volte, Rafael le à metude dute par stâ bon a scuele, di pôre che il mestri ur mangji ducj i salams.
Storiute de buinegnot n. 8
di Ivano Urli
di Ivano Urli
martedì 1 novembre 2011
Pôrecurte a Tavagnà: il librut di scjamâ
O sin une zornade plui tart dal solit, e îr no vin inzornade la Ostarie...
Cuissà cemût mai... forsit par che l'ostîr al jere vie a barufâ cun une schirie di piadinis che no vulevin savê di no fâsi mangjâ, forsit par che al jere impegnât a preparâ Pôrecurte, la serade inmaneade cu la poie dal Comun di Tavagnâ, la associazion Pionîrs e Radio Onde Furlane, o forsit cuissà, al jere daûr a taiâ la coce che a viodês achì in bande, triste e protagoniste de Gnot dai Muarts.
Ven a stâi che, in ogni câs, o sin chi a contâus alc de serade di îr, inte sale civiche a Tavagnà, dulà che si è davuelzude la Gnot dai Muarts, un apontament che al meteve dongje tradizion, leteradure e musiche.
La prime part, par vôs di Carli Pup, e à metût dongje lis usanci e la storie dal 31 di Otubar, zornade aromai sminuide sot il non merecan di Halloween, ma cun provenience antigone di riunde celtiche, e cun tradizions une vore diferentis intal nestri Friûl.
Podopo al tocjave a nô di Contecurte, che o vin metût dongje, intun gnûf esperiment, cuatri contis de nestre ostarie (Taiant la coce, La Promesse, Mode, Sium de vilie dai Sants) e une conte scrite di pueste dal ostîr che e peave dutis chês di prin. Par la ocasion, lis vôs dal ostîr, dal famei e di Carli, a son stadis judadis ancje dal preseât intervent di Cinzia Sut, invidade come camarele de Ostarie.
Ae fin, par zontâ a lis contis, par parâ vie i muarts, ancje lis cjantis, a àn sunât Francis and the phanthoms, cence dubis il grup plui adat a une serade dulà che i protagoniscj a jerin i Muarts...
Par stiçaus, ve chi che us lassin la conte gnove de serade...
COCIS
Cocis cocis cocis cocis cocis!
Pauli al viodeve dome cocis. Ma ce dal diaul jerial sucedût ae femine! Sì, parcè che e podeve jessi stade dome jê a comprâ dutis chês cocis.
A pene che al jere jentrât in cusine al veve cjatade plene la taule, e compagn sul seglâr. La plui part a jerin gruessis e narançon, come chei balons che a metin fûr i cinês, ma a ‘nd jerin ancje di zalis e di verdis. Cualchidune, poiade a cavalot di chês altris, e jere piçule tant che un miluç, ma plene di bufulis e di bugnons, tant che la muse di une strie.
E lis pignatis? Si jere domandât, No jerie ore di cene? No varessino di jessi stâts piron e sedon e un plat di mignestron, tal puest di chel côl di balons colôr lacai?
Pauli al veve provât a clamâle, vosant sù pes scjalis e lant a vierzi la puarte daûr, viers dal ort, ma subit daûr, prime che e metès fûr il nâs chê altre ‘save che e jere a stâ in bande, al veve tasût e molât doi porcos tra i dincj, tornant in cusine cun chê di metisi a lei il gjornâl e spietâ.
Al veve fat par sentâsi, ma cuant che al veve cirût di tirâ incà la cjadree robis che no si crevàs i dêts! Pesante di fâ pôre! Si jere sbassât par cjalâ sot de tavaie par capî ce che al sucedeve e crodint di cjatâ Catine, la lôr gjate mieze vuarbe e mieze çuete. Invezit al jere restât di clap, viodint che su la cjadree e jere poiade… une altre coce!
Ma no jere stade chê vision, a gjavâi il flât.
A jerin stadis lis cuatri çatis, pelosis e cu lis ongulis disfodradis, che a vignivin fûr di chê puare bestie striçade.
No, nol jere mai stât un amant des bestiis, e se nol fos stât che aromai a chê gjate si jere usât e no si visave nancje di vêle ator pe cjase, no ‘nt varès tignude nissune. E pûr, viodi chel spetacul, i veve gjavât fintremai la fuarce di blestemâ.
Chi, la femine e veve dât di mat! No jerin altris rispuestis!
E propit in chel, dal plan disore, al veve sintût un rumôr, come di cualchidun che al cjamine e al salte, sù e jù pe stanzie. No i jere nancje vignût iniment che la femine e podeve jessi tal jet! Ce cjastron che al jere, ogni tant, si jere dit començant a fâ lis scjalis…
Ma cuant che al jere rivât disore, nol saveve nancje plui ce pensâ.
Su ogni scjalin, un di ca e un di là, come a compagnâ une procession, a jerin poiâts chei simbui dal mês di Otubar, che par lui, fin ta chê sere, no jerin altri che un imprest par fâ il zuf!
Rivât adalt al veve cjatât la puarte sierade e al veve sintût ancjemò une volte chei rumôrs, vignî de cjamare. «Ce âtu? Stâtu pôc ben?» al veve domandât, ma al veve sintût dome un sdrondenâ, un tututum e un soflâ, come di un orcul che al bughe.Dome cun chel sunôr, Pauli, si jere come ricjapât e al veve viert di corse la puarte, par viodi ce che al sucedeve.
Volêso savê cemût che e va a finîle? Ve chi, scjamait il librut digjitâl de serade di Pôrecurte!
Etichetis: Contis, Events e Leturis
Iscriviti a: Coments al post (Atom)

robotstxt: allowed

filter: keep


text:
Tra lis
republichis nassudis de implosion de Union Sovietiche, la uniche là
che la maiorance de popolazion e fevele une lenghe neolatine e je la
Moldova. In dì di vuê a fevelâle al è il 64% de popolazion,
intant che il 13% al à di prime lenghe il rus o l’ucrain. Inte
costituzion dal 1994 e ven clamade moldâf ancje se pe maiorance dai
linguiscj e je dome une varietât rumene. Ai 5 di Dicembar la Cort
costituzionâl moldave e à decidût di saltâ fûr di cheste
ambiguitât declarant che il non di doprâ pe lenghe dal stât al è
rumen. La cuistion e va plui innà di une semplice definizion, sei
dentri che fûr de republiche che vuê e je guviernade di une
coalizion clopadice di partîts filoeuropeans, intant che la
oposizion e varès miôr infuartî i rapuarts cu la Russie. Inte
vicine Romanie, la gnove e je stade cjapade cun sodisfazion sei dal
president che dal prin ministri a àn let la sentence come un pas
indenant par rivâ a di un avignî comun dai doi stâts dentri de UE.
Font:
Balkan Insight, 06/12/13


text:
La Venezia Giulia Regione Inventata a Aquilee
A Aquilee, domenie di matine a 10.00 in municipi, presentazion dal biel libri curât di Roberta Michieli e di Giuliano Zelco e publicât de Kappa Vu. Une biele ocasion par cjatâsi cui autôrs e in câs fâur cualchi domande.
Intant une domande le fâs jo: se cualchidun al pense che la Venezia Giulia e sedi aromai une "realtât acuiside" o un fat di veretât, par plasê puedial segnâ i siei cunfins suntune mape cuntun lapis e cun cualchi criteri?
O crôt che al varà cualchi dificoltât e che al varà ancjemò plui problemis a cjatâ cualchidun altri che al dissegni cheste zone inventade cui stes confins.


text:
Intes
Baleârs, cundut de azion puartade indenant dal esecutîf di diestre
vuidât di José Ramón Bauzá (PP), il sisteme di insegnament a
imersion par catalan al reste maioritari intes isulis. La libertât
di sielzi tra l’ûs veicolâr dal catalan e dal spagnûl intes
scuelis de infanzie e primariis che, intes intenzions dal guvier e
varès vût di sburtâ l’ûs dal spagnûl, inte realtât no à
cambiât masse lis robis. Un tant al dipent sei dal fat che la grande
maiorance dai gjenitôrs e à sielzût la lenghe proprie des isulis,
sei parcè che no si àn vût ricors cuintri di chei istitûts che a
levin dilunc a proponi il model a imersion par catalan. Daûr dai
dâts dal guvier, a domandâ l’ûs veicolâr dal spagnûl a son
stadis sì e no il 13% des fameis. Une percentuâl cussì basse che
la plui part dai istitûts no à vût di cambiâ il model a imersion
par catalan, ma e à rivât a contentâ la domande dome cun cualchi
professôr di poie o cun sistemis flessibii pe formazion des classis.
Ancje la plui part des fameis imigradis di pôc intes Baleârs e à
dât preference al catalan, di maniere che i lôr fîs a puedin
integrâsi prime e miôr inte societât des isulis.
Font:
La Vanguardia, 15/10/12


text:
Angelo Floramo al presente "La tribù di Levi" di pre Antoni Beline
(Avis, 10 di Fevrâr 2016)
PAI INCUINTRIS di Vençon
DOMENIE AI 28 DI FEVRÂR DAL 2016
ANGELO FLORAMO AL PRESENTE
La tribù di Levi (vitis di predis)
apontament in Domo a Vençon aes 3 dopomisdì par cjantâ Gjespui e dopo scoltâ la presentazion dal libri inedit che al fâs part de Opera Omnia di pre Antoni Beline
Incuintris di Vençon
(Avis, 7 di Dicembar 2015)
Domenie ai 20 di dicembar dal 2015
tal Domo di Vençon, aes 3 dopo di misdì:
NOVENE DI NADÂL E CJANT DAL MISSUS
sustignude dal
coro "Rosas di Mont" di Guart.
Prime de funzion, pre Loris Della Pietra, diretôr dal Ufizi Liturgjic Diocesan,
al presentarà
"Missus est - Celebrazion de Novene di Nadâl"
Visite A CIRÎ LIS LIDRÎS ETNICHIS, SOCIOLOGJICHIS E CRISTIANIS DAL FRIÛL
(Avis, 24 di Setembar 2015)
Sabide ai 17 di otubar dal 2015
A CIRÎ LIS LIDRÎS ETNICHIS, SOCIOLOGJICHIS E CRISTIANIS DAL FRIÛL
Visite
a Zui ae Mostre sui Celts,
a Dinvilin ae basiliche paleocristiane dal Cuel di Çucje,
in Guart ae Plêf di S. Marie e al museu.
Si partìs aes 8.00 in coriere di Vençon (plaçâl des Scuelis); fermadis: aes 8.15 al Hotel Carnia e aes 8.30 a Tumieç (in Via 25 Aprile denant de pissine).
Aes 9.00 a Zui tal museu civic visite ae mostre sui Celts. Tor lis 11.00 a Dinvilin sul Cuel di Çucje visite ae basiliche paleocristiane.
Si guste insieme in Aplis. Dopomisdì visite ae Plêf di S. Marie in Guart e al museu.
Si partìs par tornâ a cjase tor lis 6.00 sore sere.
A coriere complete, gustâ, bigliets e guide de mostre comprendûts, si spindaràn sui 30 euros parom.
Par metisi in note visâ pre Roberto (tel. 0432 985032; cel. 3498024017; e-mail: xyybe@tin.it) o pre Romano (tel. 0432 956010; cel. 3336708704)
40sin di Glesie Furlane
(Avis, 27 di Lui 2015)
Domenie ai 23 di avost, aes 6 sore sere
a Zui inte Plêf di Sant Pieri
a sierâ il 40sin di Glesie Furlane:
cjantâts Gjespui, a vignaràn presentadis
lis ativitâts di chest an e i progjets pal 2016.
La serade si concludarà lì de Polse di Cougnes.
LA FABBRICA DEI PRETI di Giuliana Musso alla Corte di Osoppo
(Avis, 18 di Mai 2015)
"Glesie Furlane" in colaborazion cun "Aná-thema Teatro"
e à il plasê di invidâus
te sale "La Corte di Osoppo", a Osôf in vie XXII Novembre 3
vinars ai 5 di jugn 2015, as 20.30
a la rapresentazion di Giuliana Musso
"LA FABBRICA DEI PRETI".
Il biliet al coste 10 euros e si puè prenotâlu telefonant al 0432 985032.


text:
Les vôs dai Furlans sparniçâts ator pal mont
Friday, September 5, 2008
Pre Zaneto - Poesis furlanis
Le so ironie no a mai sparagnât nissun, tant che si e' contat in chestis peraulis :
"Bocje e je masse largje - e i dinc' son rârs,
e su lis gramulis - e scampanotin
tre quatri crepis - di maselars,
che mi foropin - di spes la lenghe
o ben mi lassin - sbrissà la pipe,
che mi brusine - che m'incinise
dute la vieste - denant la tripe...
... Barbe seade - e sot la barbe
la papagorgie - a pendolon..
.. orele dure , cope massizze ,
ongule lungje, - orlade a neri..
... cjapiel in bande,
tonie scussade, culi' sul stomi - cence botons ;
pedane a sbrendul - bragons a cjalzis
che van a armoniche ju sui talons...
ma in ogni mud
no je la tonie - che fas il frari;
che la l'e' propri - Zaneto...arûd"
("Il gno ritrat", 1927)
Cun co jeri in patrie in Avrîl o ai cjatât un so vecjo librut di poesiis, chi sot le version PDF:
Par plui informazions o consei al libri :
"Pavie , Il comune e la sua storia"
2006, Societât Filologjiche Furlane
Pagjinis 232-238


text:
Za Març doi mês cence scrivi nuie... ma il titul al dîs dut. o vevi mandât vie il computer, e cumò al è tornât, comedât forsit ancje se îr di matine neancje no si impiave... pal rest nuie, stoi studiant come che no ai mai fat, miercus o ai l'esam, e sperin che sedi la volte bune, ancje se a son 3 agns che lu disi. Martars si lauree L., podevi magari jessi ancje jo, o magari no, o magari al è dome destin, ma jugn/lui mi va ben compagn, baste finî prest che se no mi impantani culì. bologne e je simpri bologne, lis robis di fa a son chês, cumò mi stavi sintint un pôc di rap par napoletan, îr di sere mi soi viodût Capo Nord
un filmut a bas presit ma interessant, ancje se par cualchi toc o ai scugnût domandâ al interprete. In pratiche 5 napolentans a van prime a Amburgo po a Oslo a cirî lavôr. e un al rivarà fin a Capo nord. Lenghe interessante il napoletan, il furlan al à un sun diviers, ma a mi plasin dutis lis lenghis, de prime ae ultime. Domenie e je ancje pasche. e sarà une pasche di studi crodi. sperin che il timp al restedi come che al è cumò, innulât e cuntun biel aiarut... my perfect weather


text:
Par Egin Dezagun Bidea si à di partî dal rispiet dai dirits dai presonîrs par cambiâ la politiche penitenziarie e lâ in direzion di une risoluzion dal conflit che e permeti ai presonîrs e ai esiliâts di tornâ a cjase. Il prin obietîf però – a disin – al reste chel di garantî ai bascs che si cjatin impresonâts i stes dirits di ducj chei altris presonîrs, a tacâ de pussibilitât di scontâ la pene il plui dongje di cjase pussibil e di jessi de preson cuant che si à scontât trê cuarts de condane o ben cuant che si cjatisi in cundizions di salût critichis. La partecipazion massive ae iniziative dai 7 di Zenâr, che e je lade tant plui innà dai militants de çampe indipendentiste basche, e à puartât ancje i nazionaliscj moderâts e i socialiscj bascs a domandâ al guvier di Madrid, vuê intes mans de diestre spagnoliste dal PP, une politiche penitenziarie diferente. Cun di fat, se la çampe abertzale e je di agns impegnade sul front dai dirits dai presonîrs politics, cumò ancje i nazionaliscj dal PNV a disin che no son plui resons par mantignî la dispersion dai presonîrs bascs e il PSE (sezion basche dal PSOE) al amet che viodût “il consens cuasi gjeneralizât, une altre politiche e je pussibile”. Cussì, aromai, a difindi la politiche carcerarie spagnole al reste cuasi dome dal PP. Egin Dezagun Bidea e à fat savê che tes prossimis setemanis e lavorarà par incressi ancjemò di plui la partecipazion popolâr e par dâi altris imprescj par difindi i dirits dai presonîrs e che e sviluparà i contats cun chei altris sogjets sociâi e politics bascs par inviâ altris azions che a ledin ta cheste direzion.
Il blog di Internazionalitari al nas di une trasmission di Radio Onde Furlane e al fevele, cuntun tai nazionalitari, des nazions cence stât e des minorancis nazionâls de Europe.
18/01/12
Paîs Basc: mobilitazion cence precedents pai presonîrs politics
Par Egin Dezagun Bidea si à di partî dal rispiet dai dirits dai presonîrs par cambiâ la politiche penitenziarie e lâ in direzion di une risoluzion dal conflit che e permeti ai presonîrs e ai esiliâts di tornâ a cjase. Il prin obietîf però – a disin – al reste chel di garantî ai bascs che si cjatin impresonâts i stes dirits di ducj chei altris presonîrs, a tacâ de pussibilitât di scontâ la pene il plui dongje di cjase pussibil e di jessi de preson cuant che si à scontât trê cuarts de condane o ben cuant che si cjatisi in cundizions di salût critichis. La partecipazion massive ae iniziative dai 7 di Zenâr, che e je lade tant plui innà dai militants de çampe indipendentiste basche, e à puartât ancje i nazionaliscj moderâts e i socialiscj bascs a domandâ al guvier di Madrid, vuê intes mans de diestre spagnoliste dal PP, une politiche penitenziarie diferente. Cun di fat, se la çampe abertzale e je di agns impegnade sul front dai dirits dai presonîrs politics, cumò ancje i nazionaliscj dal PNV a disin che no son plui resons par mantignî la dispersion dai presonîrs bascs e il PSE (sezion basche dal PSOE) al amet che viodût “il consens cuasi gjeneralizât, une altre politiche e je pussibile”. Cussì, aromai, a difindi la politiche carcerarie spagnole al reste cuasi dome dal PP. Egin Dezagun Bidea e à fat savê che tes prossimis setemanis e lavorarà par incressi ancjemò di plui la partecipazion popolâr e par dâi altris imprescj par difindi i dirits dai presonîrs e che e sviluparà i contats cun chei altris sogjets sociâi e politics bascs par inviâ altris azions che a ledin ta cheste direzion.


text:
Tal
2006 Google al à inviât il so program di traduzion in rêt a partî
di inglês, cinês, rus e arap. Dîs agns plui tart chest servizi al
è disponibil in 103 lenghis in stât di cuvierzi passe il 90% de
popolazion che e dopre internet. Un risultât che al è rivât ancje
in gracie de zonte di altris 13 lengaçs fevelâts di passe 70
milions di personis. Si trate di lenghis une vore diviersis tra di
lôr par status, numar di personis che lis doprin e areis
gjeografichis di divignince. Chês feveladis in Europe a son cuatri e
a vivin dutis, ancje se a nivel diferent, une cundizion di
minorizazion: si trate di frison, gaelic scozês, cors e
lussemburghês. Tra lis lenghis minorizadis cjapadis dentri tal
servizi di traduzion di Google o cjatìn ancje il curdi, o miôr la
varietât plui doprade di cheste lenghe, ven a dî il kurmanji. La
liste des lenghis zontadis si complete po cun trê che a rivin de
Asie centrimeridionâl – kirghîs, pashto e sindhi – trê de
Afriche – amharic, shona e xhosa - e dôs de aree oceaniche, ven a
dî samoan e hawaian.
Font:
EkurdDaily,
18/02/16


text:
lunedì 20 giugno 2016
Gnocis
10 coments:
- Giovanni Nello Malisano ha detto...
-
Come il solit, Galliano, cu lis tôs bielis contis tu us puartis in chel mont indulà che "sia lodato Gesù Cristo e riverisco" a jerin su la bocje di ducj. No a câs tu dopris par scrivilis e, cun tante bravure, il verp passât. Un verp che jo par scrivi no soi mai stât bon di doprâ. Forsit parcè che te nestre fevelade di ogni dì no lu doprin mai.
- 20/06/16, 10:12
-
-
Galliano, mi soi convint ch'a tu vedis metude vie une musine plene di contis, ch'a tu lis tiris fûr tal moment just cence cambiâlis. A li podin capî nome chei che àn vivût ta chei timps là vie, no di sigûr lis gjenerazions dai smartphons, ch'a no àn bisugne plui dal plevan sensâr di gnocis. Che foto denant de glesie e complete l'opare. Bepi
- 20/06/16, 11:12
-
-
il biel nol é mai masse ma...porche miserie (si puedie dîlu?) cheste conte e je superbielone. A mi parût parfin si sintî il nasebon dal café di vuardi e de sgnape! Barbara
- 20/06/16, 11:39
-
-
Mandi Galliano,
une biele conte che nus puarte indaȗr par testemoneance di “ Cemȗt che o jerin…”
Ancje la foto di epoche sul sagrȃt nus mostre chel mont pierdȗt intun moment di fieste pes gnocis in chest cȃs doplis.
Egle
- 20/06/16, 12:12
-
-
Biele,se cussi proponeve il sior santul cussi e veve di jessi, e se le prime sere il linzul nol restave insanganat, i doi vedui e varessin ritirat l'obul dat al sior santul par comeda i murs de glesie. Lussian
- 20/06/16, 12:24
- Galliano ha detto...
-
Nello,
Tant il “riverisco” che il “sia lodato Gesú Cristo” e il “sempre sia lodato”, lu vevin tal sanc, al jere come dî MANDI cun letaris maiusculis. No di bant o vevin la none par dongje che nus ricuardave dì par dì l’impuartance che cussì al fos.
A proposit dal verp passât sempliç, o pues dîti che nancje jo lu dopri te oralitât cuotidiane. Ma te scriture mi vignì di fâlu e une volte che la ruede e scomençà a zirâ, e cor bessole.
Un abraç
- 22/06/16, 03:49
- Galliano ha detto...
-
Bepi,
La musine come simbul di sparagn e podarès ben contignî lis mês contis, e come che tu tu disis “lis voi tirant fûr”, cence cambiâ nuie za che al è il riflès dal vivi di une volte. Chei che a san tocjâ i botons dai smartphons di sigûr a fasaran cuatri ridadis al leilis. Ce vuelistu al è il mont che al cambie, e al sarès ancje bon che ognidun di nô al podedi cambiâ par lâ di pari pas.
Un salût
- 22/06/16, 03:56
- Galliano ha detto...
-
Cjare Barbara,
Graciis des tôs peraulis. Mi plasè unevore la tô frase “nasebon dal café...!”.
In cjase a compravin un bastonut dûr, un surogât di cicorie che lu clamavin “Olandes”, chel al scurive e i dave un gust particolâr al café di vuardi.
Maman
- 22/06/16, 04:13
- Galliano ha detto...
-
Mandi Egle,
Ce plasè savê di te. Al è vêr chel che tu tu disis “Cemût che o jerin…”, e ca al vignarès di domandâsi “Cemût viodino vuê chel che o jerin?” Cuntune ponte di nostalgjie di sigûr. E cuntun voli di rivuart viers il clamât benstâ prisint.
Un mont pierdût, ma no dal dut, za che lu vin di spès a flôr tra cjar e piel.
Ti auguri ogni ben.
- 22/06/16, 04:18
- Galliano ha detto...
-
Preseât Lussian,
Mi par che se al fos come che tu tu disis, al volarès dî che i doi vedui a varessin comprât a scjatule sierade cence l’oblic morâl di tornâlis indaûr tal câs che…
E il siôr Santul rivât a chel pont al veve sigurementri bielzà comedât i mûrs de glesie. Lis voris a van fatis subit.
Un mandi di dut cûr.
- 22/06/16, 04:23


text:
Chê dai 15 di Jugn e je stade une zornade storiche pe Irlande dal Nord cuant che a son stadis rindudis publichis lis conclusions de Comission Saville che e à puartât indenant une inchieste sul sassinament di 14 manifestants a Derry ai 30 di Zenâr dal 1972. Daspò di 38 agns, duncje, e ven pandude in maniere uficiâl la veretât su chê che, a nivel internazionâl, e je cognossude tant che Bloody Sunday. La inchieste e je lade indenant par 12 agns e e à puartât al esam di 160 volums di provis, 2500 testemoneancis, cuasi un miâr di testemonis direts e plui di 200 tra regjistrazions audio e video. Lis conclusions de inchieste no lassin spazi a dubis: ta chê zornade i parecjadutiscj britanics a àn trat cuintri di personis disarmadis che a partecipavin a di une manifestazion pai dirits civîi, nissun di lôr al rapresentave une menace pai soldâts che prime di trai no àn nancje dât un avîs che a jerin par vierzi il fûc. Une stragje che – daûr des peraulis dal prin ministri britanic, David Cameron – no veve nissune reson e che no si pues justificâ. Denant dal Parlament di Londre Cameron al à ancje domandât scuse a non dal guvier britanic. Pes fameis des vitimis chê dai 15 di Jugn e je stade la zornade che si à ristabilide la veretât. Cun di fat, une prime inchieste, davuelte subite daspò dai fats, e veve dineât cualsisei responsabilitât de bande dal esercit e e veve presentât lis vitimis come membris dal IRA. Cussì, par rivâ a di une inchieste indipendente, lis fameis des vitimis a vevin vût di puartâ indenant une lungje bataie. La stragje dal Bloody Sunday e à vût un pês une vore impuartant intal conflit nordirlandês, cun di fat propit la indignazion e la rabie par chel maçalizi a vevin sburtât cetancj zovins a jentrâ intes filis dal IRA e a radicalizâ la lote cuintri dal esercit britanic.
Font: BBC, 15/06/10; The Guardian, 15/06/10


text:
La poesie a no é nujâltri che une sucesion di peraulis ispiradis dal cûr tai moments plui biei o tai moments plui bruts. Le voe di pojâ jù dôs peraulis in rimis o zence, a ven spès da l'amôr, de bielece de nature, da l'esaltazion di un moment ispirât de nestre sensibilitât.
Chê altre dí, cjacarant di Cadel, un ch'al passave al si ere pontât sul valôr di un poete in front di un'âltri e al ridiculizave il Cadel parcé ch'al doprave lis rimis.
Sù ce ch'al a dite dopo, no mi soi fermât ma al mi é someât batocjo il so disdî.
Come se par sei poete al bisugnarès butâ vie dutis lis maniêris di sintî sa no son di mode.
Il libri di 170 pagjinis intitulât: Poetando al é stât fat tal 78 a Davar. Lu ai parcé che drenti al ind'é alc di famee par cjargniel e par talian e al mi plâs di fâ sunâ cualchi strofe par fâ rime a ducj chei ch'a volaran zontâ alc, ancje so sai che in Cjargne come in Friûl, di nature al si tâs.
Impressioni d'inverno
Ovattati fiocchi di neve
che come mille ballerine
impegnate in un morbido balletto
vestiti di candide purezza
scendete volteggiando armoniosi
per adagiarvi silenti al suolo,
aiutati dal lieve scopiettio
saziate il mio cuore di poesia.
Danilo Romanin


text:
A fuarce di sintî cjacarâ di lui achi ator, o mi eri dite che forsit o podevi cjatâ un videoclip di Toni Beline sù You. Invesit nuie. Ch'al sedi cussí pôc aprezât al di fûr de curie furlane? Ma. I furlans, al si disarès ch'a preferissin le rôbe lizere, ch'a no strache masse e si mostrin di plui cuant ch'a bevin un tai che cuant ch'a gletin un'ostie.
15 gen 2008
Furlans zence diu
A fuarce di sintî cjacarâ di lui achi ator, o mi eri dite che forsit o podevi cjatâ un videoclip di Toni Beline sù You. Invesit nuie. Ch'al sedi cussí pôc aprezât al di fûr de curie furlane? Ma. I furlans, al si disarès ch'a preferissin le rôbe lizere, ch'a no strache masse e si mostrin di plui cuant ch'a bevin un tai che cuant ch'a gletin un'ostie.
2 commenti:
- ILfurlanist ha detto...
-
Cjâr Jajo, no tu piardis mai chê di fevelâ di robis che no tu sâs: pre Toni nol jere propit no viodût ben in curie! Dut il contrari!
Ma chel che al mi maravee al è che cumò no tu sês nancje plui bon cun YouTube. Ce ti sucedial? Baste fat «pre Toni Beline» te riocerche, e di video t'a 'nd vegnin fûr une rie di fâ(ti) pore!
- 15 gennaio 2008 22:03
- Jaio ha detto...
-
Bof, a tu sês colât in te trapule. Sa tu âs voe, o cji spiêghi, ma al sarès miôr par te ch'o no lu fasi. Par me le curie a tu sês tu e so cji dîs ch'o no ai cjatât nuje sul Beline a tu puedaressis domandâcji so scherzi o so soi serio. So no scherzi, forsit o soi juste avonde serio par no cjoliti pal cûl:-)
- 16 gennaio 2008 10:13


text:
La
agjenzie pe modernizazion tecnologjiche de Galizie e la segretarie
gjenerâl di politiche linguistiche de comunitât autonome a àn
publicât la aplicazion par sistemis Android e iOS di
Gaio, il servizi di traduzion
automatiche di tescj par e dal galizian.
Il tradutôr – che in plui dal
spagnûl si rapuarte ancje cun portughês, inglês, francês e
catalan – al pues jessi personalizât cul acès a repertoris
specialistics e di toponomastiche. Di cuant che dîs mês indaûr,
dopo cuasi doi agns di sperimentazion intai dipartiments dal guvier
galizian, Gaio
al è stât metût a disposizion dal public si àn vudis plui di 3
milions di consultazions.
Font:
Lingua.gal,
26/07/16


text:
Par
mantignî lis catedris di catalan intes universitâts logadis fûr de
aree linguistiche catalane vie pal an academic 2016-2017, la
Generalitat
(il guvier catalan) e à impegnât un milion e 31 mil euros. I fonts,
gjestîts dal istitût Ramon Llull, a laran a 64 centris
universitaris ator pal mont là che si insegne lenghe e leterature
catalane. Tra di lôr o cjatìn lis universitâts di Harvard e
Columbia tai Stâts Unîts, Oxford e Birmingham intal Ream Unît,
Lipsie in Gjermanie e Vignesie in Italie. I contribûts a interessin
però ancje centris universitaris in Argjentine, in Canadà, in
France, in Irlande, te Republiche Ceche e intal stes stât spagnûl.
Font:
La Vanguardia,
19/08/16


text:
Al è un cambiament storic chel jessût des elezions politichis dai 2 di Jugn in Groenlande. Il partît socialdemocratic Siumut, che al à guviernave la isule artiche dal 1979 (an di conession de autonomie), al à patît une sconfite une vore pesante par man de liste de çampe indipendentiste Inuit Ataqatigiit (Comunitât Inuit). Propit i indipendentiscj, che a àn vût il 43,7% des preferencis e dopleât i lôr vôts, a saran cumò clamâts a formâ il gnûf guvier groenlandês. Intal Landsting, il Parlament autonomic, Inuit Ataqatigiit al varà une rapresentance di 31 deputâts; i socialdemocratic dal Siumut a ‘nt varan 9 (26,5% dai vôts, il cuatri par cent in mancul dal 2005); i conservadôrs dal Partît Democratic 4 (12,7% des preferencis, cuasi il dîs par cent in mancul rispiet aes ultimis elezions); i liberâi dal Atassut 3 (10,9% dai vôts, sù par jù la metât dal 2005); e i centriscj dal Kattusseqatigiit Partiat 1 (3,8% des preferencis). La çampe indipendentiste – vuidade di Kuupik Kleist – e sarà cumò clamade a gjestî lis 33 gnovis competencis otignudis cul referendum dal Novembar dal an passât e, tra chestis, il control des risorsis naturâls de isule (tant che petroli, gas, e aur) che cul ritirâsi dai glaçârs a saran plui facilis di sfrutâ. Si trate, duncje, di un altri pas indenant in direzion de plene indipendence de Groenlande de Danimarcje.
Font: Politiken.dk, 03/06/09; Gara, 04/06/09


text:
Wikimedia Commons
Wikimedia Commons (in curt ancje Commons o Wikicommons) al è un archivi di figuris, suns e altris files multimediâi cun licence libare. Al è un progjet de Wikimedia Foundation. I files cjamâts sù in chest archivi a puedin jessi doprâts cence altri lavôr intai altris progjets disponibii sui servidôrs Wikimedia, includudis dutis lis edizions de Vichipedie.
Il progjet al nas ai 7 di Setembar dal 2004. Ai 24 di Mai dal 2005 al rive al numar significât di 100.000 files multimediâi; al fo ancje il prin progjet Wikimedia a doprâ il software MediaWiki inte version 1.4. Il lengaç predeterminât jentri di Commons al è l'inglês, ma i utents a puedin sielzi intes preferencis la lenghe di doprâ pai messaçs dal sisteme (ancje par furlan) e diviersis pagjinis, par esempli chê principâl, a son stadis voltadis in altris lenghis.
Dal 2005 Wikimedia Commons no lasse cjamâ sù files che no vedin licencis libaris, come chês che a limitin l'ûs comerciâl dai materiâi o che a son dadis fûr secont dal dal fair use, un grum doprât tai Stâts Unîts. Lis unichis licencis che si puedin sielzi al moment a son la GFDL, lis variants de Creative Commons cence restrizions su l'ûs comerciâl e il domini public.
Dal Mai 2005 in ca a son stâts metûts plui di 10.000 riproduzions di pituris, di chês antighis a chês modernis, pluui di 7.000 files cun pronunciis e tescj lets in variis lenghis, regjistrazions di musiche classiche e filmâts di discors storics.
Dal Jugn 2006 no si puedin plui cjamâ sù files in formâts cuvierts dai dirits, come MP3; il formât conseât pai files audio al è chel libar OGG.
Intal Avrîl 2007, Commons al conten plui di 1.300.000 files multimediâi.
Leams esternis[cambie | modifiche il codiç]
- (inglês) Formâts di files che si puedin doprâ
- (inglês) Pagjine principâl par inglês
- (talian) - Primi passi, istruzions in curte par scomençâ a doprâ Commons par talian
- (inglês) - Commonshelper, par trasferî files za presints intun progjet
- (inglês) - Commonist, programut par cjamâ sù tancj files intun colp
- (inglês) - Imprest par verificâ dulà che lis figuris a vegnin dopradis


text:
12,50 euro
- Disponibilità:
- Disponibile
- Codice:
- RS-CD0003
- Produttore:
- Società Filologica Friulana
- Regia:
- Garlatti Massimo
- Lingua:
- Friulano
- Durata:
- 25 min.
- Tipo:
- DVD video
Si clamin Lole, Miute, Pieri, Bete e Tonin. A son cinc frutins che, cu la lôr abilitât e voie di discuvierte, a frontin ogni dì aventuris gnovis, intun mont fat su misure pai plui piçui. Cognossûts in dut il mont cul non di “Little people”, di proprietât de Mattel-Fischer Price, a rivin cumò in Friûl e pe prime volte ancje in Italie fevelant in marilenghe dâts fûr de bande de Societât Filologjiche. La edizion furlane e je curade dal regjist Massimo Garlatti Costa cu la sô cjase di produzion Raja Films in colaborazion cun Arte Video di Palme. Ogni dvd al è fat di cinc episodis di cinc minûts ognidun. Lis vôs a son di: Massimo Somaglino, Claudia Grimaz, Nicoletta Oscuro, Monica Mosolo e Francesco Ursella. La sigle e je cjantade dal cjantautôr cjargnel Lino Straulino. La traduzion e l’adatament dai dialics origjinâi inglês in lenghe furlane a son di Stefania Garlatti-Costa.
Scrivi una recensione
Nota: Il codice HTML non è tradotto!
Continua


text:
Les vôs dai Furlans sparniçâts ator pal mont
Saturday, September 4, 2010
In tal trafic
5 comments:
- Giulia Di Lenarda said...
-
Chistu scrit a mi a fat rifleti su cemot che, par trop che i podin sei amas e par trope int che i cognosin, quan che i sin muars i sin besoi. Dopo la muart a cambiin tantes robes tra chei che a restin.
Jo i crot che, ta une situasion dal genar, l'uniche robe che i vares rivat a fa a l'ere che di metimi a vaì e disci une preghiere par che persone.
A è propite vere che spes e volenter no si rindin cont dala fortune che i vin a va la vite.
Bune serade e ti ringrasi par la visite.
Maman
Giulia
- September 4, 2010 at 12:55 PM
- DoneBete said...
-
Mandi Norman,
ti lei dopo tant timp e cheste storie di tristece a si coleghe a chel che à scrit une cjare persone, Nedda Gottardi, une mestre ca je la none di ducj i blogarins, difat e à 89 agns.
Ce che tu as scrit lu ai voltât par talian e lui ai metût tal so blog
http://neddagottardi.splinder.com/
post/23273372#comment
- September 11, 2010 at 2:02 AM
- Furlans de diaspore said...
-
Giulie,
Vere. Ma in tai doi moments decisivs de nestre vite, nassite e muart o vivin chestis esperienzis dibesoi.
Ma tantis voltis cun che si smentein che de int che vif ju lassin muri ancjemo' plui dibesoi.
- September 11, 2010 at 6:11 PM
- Furlans de diaspore said...
-
Donebete,
Grazie par ve' voltat le storie par talian e vele condividude.
Ce che mi ven iniment di plui al e' che a 9 agns o sin ancjemo' li e in vuere e che chist stat di vuere permanent al sta' deventant une robe normal come al lavor precari ( li' in Italie ) e i lavors in tai servizis a basse compensazion. ( chi in Americhe )
Mandi,
- September 11, 2010 at 6:18 PM
- frank spada said...
-
Vuere in bande, che tant la pas... dome une ilusion, primordial, di cuanc che cualchidun a l'à tacat a spulcjasi e subite dopo a rivalegià par stabilì di cui ca l'è il mont - cundut ca l'è vignut un puar omp a ripeti la lizion, picjat su une cros.
Dutcas o soi rivat chì, sior furlan de diaspore o del Maryland, passant di Done Bete, par complimentà chist blog, lis fotos very, very nice! e... o tornarai. Mandi e W il Friul!
- October 21, 2010 at 7:48 AM


text:
A distance di cuatri mês de fin de lote
armade, ETA e à domandât al guvier francês di no gjavâsi fûr des
responsabilitâts intal conflit basc e di inviâ des tratativis par risolvi lis
cuistions che a son su la taule, a tacâ di chê dai presonîrs. Pocjis zornadis
prime, intant di une visite intal Paîs Basc setentrionâl, il president francês,
Nicolas Sarkozy, si veve mostrât disponibil a misuris distensivis tant che il
svicinament dai presonîrs bascs ai lôr lûcs di divignince, ma la politiche
francese e à simpri cirût di sbolognâ il conflit basc tant che un probleme dut
“spagnûl”. Une linie che e je confermade ancje dal fat che, par cumò, la uniche
rispueste al messaç di ETA e je rivade dal ministeri francês pai forescj che al
à declarât di no vê in man nissune propueste uficiâl. ETA e ricuarde però che
no dome une part dal Paîs Basc e je cjapade dentri intal stât francês, ma ancje
che la France e à contribuît in maniere ative aes azions cuintri dal moviment
armât basc e che intes presons francesis a son 140 presonîrs politics bascs. Un
apel al guvier di Parîs par che al vierzi un confront sul superament dal
conflit al jere rivât ancje intant de conference stampe tignude ai 9 di Març
dai rapresentants de çampe indipendentiste basche e di Eusko Alkartasuna,
Aralar e Alternatiba.
Font: Gara, 09-10/03/12;
Avui, 10/03/12


text:
Inte ultime riunion dal Consei dai
ministris dai forescj de Union Europeane, il rapresentant rumen, Cristian
Diaconescu, al à sburtât l’organisim a domandâ ae Serbie di incressi i nivei di
tutele des minorancis linguistichis e nazionâls che a vivin dentri dai siei
confins. La domande e à un ciert pês, massime se si calcole che cumò la Serbie
e je impegnade intal procès par jentrâ inte UE. L’intervent rumen al jere
indreçât massime a garantî i dirits de comunitât valache, ma al à jevât no
pocjis polemichis propit framieç di cheste comunitât. I valacs (tiermin plui
doprât intes lenghis slavis) o arumens (come che par solit a àn miôr clamâsi
chestis stessis comunitâts) a son popolazions di lenghe neolatine che a vivin
in diviersis regjons de penisule balcaniche. I rumens ju calcolin tant che lôr
minorancis intal forest, ma la plui part dai valacs si viôt come une comunitât par
so cont. La Serbie e ricognòs la presince di une minorance rumene, formade di
sù par jù 35 mil personis e concentrade in Vojvodine, ma ancje di une comunitât
valache di uns 40 mil di lôr che a vivin pe plui part te Serbie orientâl. I
rapresentants di cheste ultime comunitât a àn protestât pal intervent rumen,
par vie che no si ricognossin cun chest paîs e no vuelin che ur vegni imponude
la lenghe rumene.
Font: Balkan Insight,
29/02/12


text:
Paîs Basc: fin de tregue di ETA
Ai 5 di Jugn, la organizazion armade basche ETA e à dât fûr un comunicât là che e comunicave la fin de tregue che e veve proclamât intal Març dal 2006. Une tregue che e varès vût di coventâ par imbastî un procès di risoluzion pacifiche dal conflit che di cuasi cincuante agns al met cuintri une part significative de societât basche e i stâts spagnûl e francês. Magari cussì no, chest procès di pâs nol à rivât a partî. Za intal Astât dal an passât ETA e veve manifestât il so marum par vie che dal guvier spagnûl no jerin rivâts ats concrets che a dimostrassin la sô intenzion di inviâ pardabon un procès di pâs. Dal moment che nancje chestis declarazions a vevin rivât a movi nuie, in Dicembar, ETA e veve colpît cuntun atentât l’aeropuart Barajas di Madrid. Une azion pensade come avertiment, ma che e veve puartât ae muart di doi citadins ecuadorians che no si vevin visâts dai avîs de polizie di bandonâ la zone. Dut câs, contrari di ce che e pensave ETA, nancje chê azion e veve rivât a cambiâ il compuartament dal guvier, ma dome a incressi lis misuris di repression.
Il comunicât di ETA
A cinc mês dal atentât di Barajas, ETA e à decidût di meti fin ae tregue che jê stesse e veve proclamât e lu à fat cun chest comunicât.
ETA, organizazion socialiste rivoluzionarie basche di liberazion nazionâl, e vûl che i citadins bascs a cognossin il messaç seguitîf.
E je la ore di sclarî lis robis. Euskal Herria e vûl superâ la division istituzionâl e lâ indenant te costruzion di un stât indipendent. Cun miârs di vôs a pro dal cambiament politic e sociâl, cun miârs di vôs a pro dal avignî di chest popul. Ancje ETA e cjape posizion pal procès di liberazion di chest popul. Il finâl di chest procès al sarà dal sigûr un stât indipendent che al varà non Euskal Herria, dut câs, par rivâ a di un tant, al coventarà un spazi unitari che al cjapi dentri la Navare, Alava, Bizkaia e Gipuzkoa, e un altri che al meti adun Lapurdi, la Alte Navare e Zuberoa. Ta cheste maniere, cui siet teritoris adun, o fasarìn sù l’avignî dal nestri popul.
Ven a dî che par fâ sù l’avignî dal nestri popul lis siet provinciis a àn di jessi unidis. Lis soluzions a miezis, no nus menin di nissune bande. L’avignî al sta intes nestris mans e lu otignarìn.
A son coladis lis mascaris. La ande di Zapatero si à palesade intal fassisim che al lasse cence dirits partîts e personis. Ma nol è bessôl. Ancje ai dirigjents dal Partît Nazionalist Basc, cu la ofese simpri sui lavris e mai avonde passûts di bêçs, ur à colade la mascare. Par disgracie, la libertât dai popui e je usade a vê par nemì il tradiment. Ogni volte che a vevin di cjapâ decisions saldis par fâ sù l’avignî a pro di Euskal Herria a àn contât balis. Cumò, par rispueste, i citadins no i àn dât cjarte blancje par lâ dilunc a incressi il patiment di chest popul sot de protezion dal spagnolisim. A àn dome rivât a clamâ dongje i responsabii de repression cuintri dai dirits nazionâi, ma no chei bascs che a vuelin vivi in democrazie e libertât.
I citadins a patissin la mancjance di democrazie. Impen di sparî, i atacs cuintri di Euskal Herria a cressin e a son plui dûrs. La justizie spagnole e à metût fûr di chestis ultimis elezions antidemocratichis miârs di personis e la çampe indipendentiste, la part plui ative di chest procès. Euskal Herria in dì di vuê e vîf intun stât di ecezion. Lis ultimis elezions che si àn vudis no àn nissune legjitimitât. Il Guvier spagnûl al à rispuindût ae fin continuade des azions armadis ufiert di ETA cun impresonaments, cu la torture e cun ogni sorte di persecuzion. No son lis condizions democratichis minimis par lâ indenant cuntun procès di negoziazion.
O vin denant lis clâfs par garantî il vuê e il doman di Euskal Herria: ven a dî autodeterminazion e teritorialitât e lis semencis che miârs e miârs di citadins a àn semenât i puartaran al nestri popul une racuelte bondante.
Par intant, o sotscrivìn la nestre decision di difindi cu lis armis il popul che al ven atacât cu lis armis.
O clamìn ducj i citadins a fâi cuintri a cheste democrazie false e fraide e a impegnâsi in maniere salde te costruzion di un stât libar clamât Euskal Herria. Ognidun intal so cjamp e daûr des sôs pussibilitâts. In maniere gjenerose e unide.
In fin, ETA e vûl visâ che e interomp il fermait il fûc continuatîf e che e à decidût di tornâ a començâ lis azions in difese di Euskal Herria su ducj i fronts a tacâ dal principi dai 6 di Jugn dal 2007.
La rispueste dal guvier spagnûl
Daspò de publicazion di chest comunicât sui gjornâi bascs, il prin ministri spagnûl, José Luis Rodríguez Zapatero, intune video conference al à indreçât ai citadins dal stât spagnûl chest discors:
ETA e à metût fin al fermait il fûc continuât che e veve proclamât intal Març dal 2006. Dut câs, intai fats, al è za di un pôc che lu veve rot cul atentât fat intal aeropuart di Barajas intal Dicembar stât là che a vevin pierdût la vite doi citadins ecuadorians. Vuê ETA e à cjapât la stesse decision che e veve bielzà cjapât in altris ocasions in passât e, vuê come in chê volte, ETA e torne a falâ. La rispueste a chest gnûf erôr e sarà chê che simpri a àn dât i guviers spagnûi, lis fuarcis democratichis e dute la societât. Une rispueste che si poie su la difese comune dai valôrs e des istituzions democratichis, su la metude in vore rigorose dal stât di dirit, su la eficience des fuarcis e dai cuarps di sigurece dal stât e su la cooperazion internazionâl.
O sin un paîs fuart, la societât spagnole e à za mostrât intune dade une vore lungje che il so dolôr nol flapìs la sô fuarce, che il patiment nol pidimente la sô determinazion. Cumò e tornarà a mostrâlu, cence cedi a nissune des menacis e des sfidis che si vûl butâi intor. La decision di ETA e va in maniere radicâl inte direzion contrarie ae strade che la societât basche e chê spagnole a vuelin, ven a dî la strade de pâs. Une strade che e à dome un finâl, la fin de lote armade, une strade che si pues cjapâ e puartâ indenant dome cu la rinuncie totâl ae violence.
O vuei indreçâmi a ducj i citadins bascs. O ai puartât indenant ducj i sfuarçs pussibii par rivâ ae pâs e a vierzi une suaze di convivence par ducj là che si puedin difindi democratichementri dutis lis opzions e superâ ducj i scuintris. O sai che la maiorance dai citadins bascs e cognòs la autenticitât dal sfuarç che il guvier al à puartât indenant e i ten a marcâ che la mê sperance plui grande si poie su la volontât profonde de maiorance de societât basche e de societât spagnole di vivi in pâs e in libertât.
L’avignî dai bascs al dipent e al dipendarà propit di lôr inte suaze de leç e de democrazie, nol dipendarà mai de violence teroriste. Vuê o vuei sigurâ che il guvier cu la fuarce de leç e dal stât di dirit al met e al metarà in vore ducj i imprescj par difindi la convivence, la libertât e la sigurece dai citadins.
I dîs grazie pal lôr impegn a chei grups politics che ta chest periodi a àn dât une poie cence condizions al guvier. Un grazie particolâr o vuei disi massime a ducj chei citadins che mi àn fat rivâ la lôr poie e la lôr fiducie. O ai la sperance che denant dal comunicât di ETA la poie dai grups politics e sedi unanime. Mi sfuarçarai par otignîle parcè che al è ce che e domande la maiorance dai spagnûi e al è ce che e i covente ae maiorance dal nestri popul.
La fuarce de democrazie e de peraule e vinçarà simpri sul deliri totalitari. O soi sigûr che cheste considerazion e cjaparà ancje chei che vuê a tornin a menaçânus ducj. Lâ dilunc cu la violence al causarà dome dolôr, un dolôr che al durarà par dut il timp che i coventarà ae leç, ae democrazie e ae libertât par vinci la violence, ma o soi convint che plui prest che tart la societât spagnole e concuistarà in maniere definitive la pâs. Mi impegnarai par che si rivi a di un tant il prime pussibil.
Un pocjis des declarazions che a son dentri di chest discors, dut câs, a lassin scaturît un osservatôr imparziâl. Cun di fat, cuant che Zapatero al dîs di vê “puartât indenant ducj i sfuarçs pussibii par rivâ ae pâs” e ven daurman iniment une declarazion fate cualchi mês indaûr – inte suaze di un bote e rispueste tra socialiscj e popolârs – là che l’esponent socialist, riferintsi ai contats cun ETA, si veve svantât di vê fat une vore di mancul di chel che a vevin fat i popolârs intant de tregue precedente. Par chel che al rivuarde l’impegn che Zapatero al varès metût par “vierzi une suaze di convivence par ducj là che si puedin difindi democratichementri dutis lis opzions” al è just di ricuardâ che la repression cuintri dai moviments e dai rapresentants de çampe indipendentiste basche e je fintremai aumentade sot dal so guvier.
La rispueste dal guvier de CAB e di chei altris sogjets politics
Lassìn di bande il Guvier di Madrid, par viodi cuale che e je stade la prime reazion dal guvier de Comunitât Autonome Basche che al è tes mans di une coalizion vuidade dal PNV, il Partît Nazionalist Basc. Il prin comunicât uficiâl al è stât let de puartevôs dal guvier, Miren Azkarate:
Vuê di buinore ETA e à comunicât che e romp la tregue e che si torne al passât. Un passât di violence, ricat, terôr e menace.
Si pues dome considerâ un scherç macabri che ETA e comunichi cumò che e suspint il fermait il fûc, cuant che, intal Dicembar stât, e a son za passâts cinc mês, e metè une bombe di gruesse potence a Madrid che e causà la muart di Diego Armando Estasio e di Carlos Alonso Palate.
Tal non di ce e in non di cui operie ETA?
In non dal popul basc dal sigûr no. Parcè che chest popul al à la sô storie, lis sôs lidrîs, la sô culture e i siei dirits. O vin frontât vueris e ditaturis come chê di Franco e nô, bascs e baschis, o vin savût difindi i nestris dirits democratichementri.
No lu fâs nancje tal non dal dirit di decidi che e à la societât basche. Il dirit di decidi come che o volìn che al sedi il nestri avignî, si lu difint in maniere democratiche tes istituzions e te societât.
Chest guvier lu à fat e o larìn indenant a difindi il dirit che o vin di decidi in maniere pacifiche e democratiche come che o volìn che al sedi il nestri avignî.
In fin, il comunicât di ETA al è la rispueste che i ven dade ae çampe indipendentiste che, daspò dal atentât di Madrid, i domandave di inviâ une tregue continuade e cence condizions.
Cussì ETA e dimostre trop che i interesse ce che e pense la societât basche. No dome no i impuarte di chel che e pense la maiorance dai citadins; cumò no i impuarte nancje chel che e pense e che e puarte indenant la çampe indipendentiste basche, che e reste une altre volte politichementri umiliade.
No son mai stâts cussì isolâts e la indignazion e la rabie che il lôr comunicât al jeve in ducj i citadins e lis citadinis al pues vê dome une soluzion: la fin totâl de violence e la disparizion definitive di ETA.
Dut câs, dongje de condane pe decision comunicade di ETA, sei i rapresentants dal PNV, sei chei di Eusko Alkartasuna, altri moviment de aree nazionaliste basche, a àn declarât che si à di lâ indenant cu la taule di negoziazion tra dutis lis fuarcis politichis, ancje cun Batasuna, la formazion di riferiment de çampe indipendentiste basche metude fûr leç a cjaval tra il 2002 e il 2003 cuntune leç votade a Madrid cui vôts dai popolârs e dai socialiscj.
Cui che, invezit, di simpri al à puartât indenant une campagne feroce cuintri de çampe indipendentiste basche al è il PP, formazion de diestre post franchiste, che su la bataie cuintri dal indipendentisim basc, armât o pacific che al sedi, e à fat sù buine part de sô campagne eletorâl. Cualchi zornade daspò de fin de tregue si à vût un incuintri tra il prin ministri spagnûl Zapatero e il leader de oposizion, il popolâr Mariano Rajoy, che, ae fin de riunion, al à fat cheste declarazion:
Ce che i domandi jo al guvier al è che al fasi dut ce che la leç i permet par jessi il plui eficaç pussibil inte lote cuintri di ETA. Cumò al è al guvier de Spagne che i tocje di intervignî e jo o speri che lu fasi e, se lu fâs, mi cjatarà daûr di lui come che za o ai vût dit in cetantis ocasions.
I bascs e lis tratativis tra ETA e il guvier spagnûl
Dut câs, di là di dutis chestis declarazions, al va dite a clâr che nol è stât nissun guvier, daspò de fin de ditature franchiste, ni di diestre, ni di çampe, che nol vedi vût contats cun ETA. Chest i bascs lu san une vore ben e, duncje, ce che ur interesse nol è cui che, tra i socialiscj o i popolârs, al è stât plui brâf a fâ fente di no tratâ cun ETA, ma cui che si è impegnât par cjatâ fûr une soluzion pacifiche al conflit, in primis tratant propit cu la organizazion armade basche, come che al dimostre un scandai comunicât ta chescj dîs de Comunitât Autonome Basche. Viodìn cemût che “El Mundo”, cuotidian che nol à ni simpatiis di çampe e che nol è nancje filobasc, al riferìs cheste notizie:
La maiorance dai bascs, o sei un 68%, e crôt che il guvier spagnûl al varès di inviâ contats gnûfs cun ETA, intant che une maiorance dal 68% si spietave che ETA e rompès la tregue e, duncje, no je stade cjapade di sorprese. Chest daûr di une inchieste dal Guvier de CAB. Su lis prospetivis pal avignî, la maiorance dai citadins e crôt che il guvier spagnûl al varès di imbastî contats gnûfs cun ETA. A pensâlu al è il 68% dai bascs. In ogni câs, dome il 14% nol è dacuardi che si vedin contats gnûfs jenfri il guvier spagnûl e ETA.
La reazion de çampe indipendentiste basche
Denant dal comunicât di ETA, cuale ise la posizion de çampe indipendentiste basche? Le cjatìn metude achì in pocjis peraulis dal puartevôs di Batasuna, Arnaldo Otegi, juste cualchi ore daspò che e jere stade comunicade la decision de organizazion armade basche.
ETA e je responsabile di vê rote la tregue, ma il guvier spagnûl e il PNV a son responsabii, come che o sin lâts dilunc a denunciâ tai ultins mês, dal colàs dal procès democratic.
A ce si riferissial Otegi? Al fat che la strade par saltâ fûr dal conflit e jere stade pensade su doi plans: un tra il guvier spagnûl e ETA par meti fin ae lote armade e par risolvi la cuestion dai centenârs di presonîrs politics bascs che a son tes presons spagnolis e dai militants che a son esiliâts o in clandestinitât; e chel altri cuntune taule che e clamàs dongje ducj i sogjets politics e che al permetès di cjatâ fûr une soluzion condividude par puartâ la societât basche a decidi dal so avignî. Par chel che al rivuarde il prin aspiet, daspò di cualchi contat il guvier spagnûl nol è lât plui indenant cui incuintris cun ETA. Par chel che al rivuarde il secont pont, invezit, daspò di un pôcs di incuintris sot vie tra socialiscj, PNV e Batasuna, si à bandonât la taule di confront prime di rivâ a meti sù alc di concret. Cun di plui, intant di chescj incuintris segrets, la repression cuintri de çampe indipendentiste basche e je fintremai cressude. Intun vêr procès di pâs, no si à mai viodût a colpî ta cheste maniere, une des parts fondamentâls e plui vivis intes negoziazions. Tant par capî miôr cheste situazion, pensìn a dôs domandis che a rivavin de aree nazionaliste basche, no dome chê radicâl, ven a dî: la pussibilitât pai presonîrs bascs di jessi svicinâts a cjase e di scontâ la lôr pene tes presons logadis tal Paîs Basc e la pussibilitât par Batasuna di tornâ a gjoldi di plene citadinance, cu la eliminazion de leç che le veve ilegalizade. Il guvier spagnûl nol à fat nuie par risolvi ni chê, ni chê altre cuestion. E je cheste la suaze che nus permet di capî miôr lis peraulis di Otegi e di vê avonde dubis denant des declarazions di Zapatero.
Come che si diseve, la repression cuintri de aree indipendentiste basche, no dome no si sbassade intant dal an e passe di tregue di ETA, ma, al contrari, e je cressude. Par esempli, tes ultimis elezions aministrativis che a àn interessât la Comunitât Autonome Basche e la Navare, no dome a son stadis proibidis dutis lis listis de çampe nazionalitarie basche judicadis eredis di Batasuna (cundut che par presentâsi a vessin vût lis firmis di disinis di miârs di citadins bascs), ma a son stadis anuladis ancje passe un centenâr di listis dal partît Eusko Abertzale Ekintza – Acción Nacionalista Vasca, ven a dî un partît politic legâl e che al condane la violence. Chest dome par vie che tra i candidâts in liste a jerin personis che a vevin vût leams intai agns stâts cun Batasuna o cun chê aree politiche. Distès, ANV e à otignût cuasi 200 mil vôts in dut il Paîs Basc spagnûl, a dimostrazion di trop che la opzion indipendentiste e sedi inlidrisade inte societât basche cundut di agns di repression, di ilegalizazion e di pidiments a esercitâ in maniere libare la ativitât politiche.
Justizie o svindic?
La politiche di repression e di ilegalizazion e à pôc a ce fâ cu la volontât dal guvier spagnûl, declarade dome a peraulis, di volê saltâ fûr dal conflit. Chest si lu capìs avonde ben ancje di doi ats a mieç tra il politic e il judiziari che si àn vûts tes zornadis subite daspò de fin de tregue proclamade di ETA. Doi ats che, par tancj di lôr, a àn pôc a ce viodi cu la libertât, cu la democrazie e cu la pâs riclamadis intal discors di Zapatero, ma che a san plui di svindic.
Il prin si riferìs ae decision di puartâ intune preson spagnole il presonîr politic Iñaki de Juana Chaos, che si cjatave intal ospedâl di Donostia là che al jere ricoverât par ricjapâsi des consecuencis di un lunc siopar de fam. De Juana al jere stât al centri di une vicende che e veve vût un grant significât simbolic par dute la societât basche. Di fat, daspò vê scontât vincj agns di preson par vê partecipât a azions di ETA, il ministri de justizie spagnûl López Aguilar al veve decidût che nol meretave di saltâ fûr di preson e duncje, doprant lis sôs peraulis, si veve di “creâ gnovis imputazions”. Cussì si lu veve acusât di “menacis di stamp terorist” su la fonde di doi articui scrits par denunciâ il sisteme penitenziari spagnûl e publicâts sul cuotidian basc “Gara”. Daspò di une lungje vicende judiziarie e di un siopar de fam inviât dal presonîr basc par denunciâ la sô situazion, si veve decidût di ricoverâlu tun ospedâl basc par recuperâlu, dal moment che al jere aromai in condizions disperadis, e po di dâi i arescj in cjase. Cumò cheste decision e je stade revocade e de Juana al è tornât in preson.
Chel altri episodi si riferìs al arest dal puartevôs di Batasuna, Arnaldo Otegi. La polizie lu à arestât vinars stât tant che al jere pront par tacâ une conference stampe par spiegâ la posizion dal so moviment daspò de fin de tregue di ETA. Cuintri di lui e pese une acuse di esaltazion dal terorisim e une condane inmò di confermâ a 15 mês di preson pal so intervent ae cerimonie di ricuart dal militant di ETA, José Migiel Beñaran. Beñaran, plui cognossût cul non di bataie di “Argala” al jere stât sassinât intal Paîs Basc francês, intun atentât organizât di grups paramilitârs formât di membris des fuarcis di polizie e di fassiscj spagnûi. “Argala” al veve vût un puest di prin plan inte lote cuintri dal regjim di Franco. Il stât spagnûl – cul impresonament di Otegi – al siere in galere une des personis che plui si à mot par rivâ a inviâ un procès di risoluzion pacifiche dal conflit. Daspò dal arest, lis peraulis di Otegi si lis à podudis scoltâ dome de vôs de sô avocate, Jone Goirizelaia, che, intune interviste dade ae emitente basche InfoSaspi e à contât cussì la reazion di Otegi al so impresonament e lis sôs declarazions sul ce fâ par saltâ fûr di cheste situazion:
O crôt che za al savès che e jere une des robis che a podevin capitâ, in ogni câs, di là di dut, al insist tal dî che la uniche strade che e je, la uniche strade che e esist, e je chê che e je stade fate indenant de çampe indipendentiste a partî de propueste di Anoeta, che al è il câs di restâ cuiets e di no fâ lis robis come che lis fâs il Partît socialist – cjalant pôc plui innà dal so nâs e cuntun spirt di svindic – ma cu la convinzion di ce che o volìn par Euskal Herria intal avignî e di metilu in vore cul lavôr di ogni dì, cul dialic, cul acuardi e di maniere che ae fin o podedin decidi in maniere libare il nestri futûr.


text:
In
Macedonie cetancj fruts rom a vegnin metûts in scuelis “speciâls”
cence che i gjenitôrs a sedin informâts in maniere corete su lis
consecuencis che cheste situazion e pues vê sul avignî dai lôr
fîs. Cun di fat, une volte jentrâts in chest percors educatîf al è
une vore dificil tornâ aes scuelis “normâls” e, piês ancjemò,
cui che al jes des scuelis “speciâls” si ricjate a vê
oportunitâts professionâls un grum limitadis. La denuncie e rive
dal Centri european pai dirits dai rom (ERRC) che, adun cul Centri
Nazionâl dai Rom, al à davuelt une inchieste su chest teme di dulà
che al ven fûr che, no dome ai gjenitôrs dai fruts rom ur ven dade
une informazion une vore parziâl sul argoment, ma che dispès a son
i funzionaris scolastics a inviâ lis proceduris di trasferiment dai
fruts intes scuelis “speciâls” prime ancjemò che i gjenitôrs a
vegnin sintûts in proposit. Lis organizazions pai dirits dai rom a
domandin duncje aes autoritâts de Macedonie di meti fin a chest
compuartament discriminatori e inviâ invezit des politichis pe
integrazion reâl des comunitâts rom che a rapresentin une part
significative de popolazion dal paîs.
Font:
ERRC, 30/08/12


text:
Fumut
Il fumut al è un mût di contâ des storiis doprant une schirie di disegnuts cun adun dai tescj e dai dialics scrits in suazis a forme di nûl o di balon che a jessin de bocje dai personaçs. I fumuts a son stâts doprâts al inizi soredut come forme di narative infantîl e popolâr, e nome in un secont timp si son tacâts a fâ fumuts di un nivel artistic plui alt.
Storie dal fumut[cambie | modifiche il codiç]
Il fumut al nas tal finì dal XIX secul in Americhe cun des contis su la edizion de Domenie dai gjornâi. Tal zîr di pôcs agns i comics (cemût che a vegnivin clamâts i fumuts) a deventarin une vore popolârs. Fra lis dôs vueris mondiâls a nassin personaçs come Mickey Mouse, Tarzan, Mandrake, Flash Gordon e Superman che a son deventâts patrimoni dal imagjinari moderni.


text:
Other known names
Il Lorì di Aleasandra, l Lorì di Alessandra, Il Lorì di Alesasndra, Il Lorì di Aelssandra, Il Lorì di Aleessandra, Il Lorì di lessandra, Il Lorì di Alessadra, Il Lorì di Aleszandra, Il Lorì di Alessandfa, Il Lorì di Alessandra, Il Lorì di Alessahdra, Il Lorì dii Alessandra, Il Lorì di Alessanndra, Il Lorì di Alessandrs, Il Lorì di Alessandta, Il Lorìd i Alessandra, Il Lorì di Alessansra, Il Lorì di Alessanra, Il Lorì di Alessanrda, Il Lourì di Alessandra, Il LLorì di Alessandra, Il Lprì di Alessandra, Il Lorì i Alessandra, Il Lorì di Alessandea, Ill Lorì di Alessandra, Il Lor di Alessandra, I Lorì di Alessandra, Il Lorì di Alessandrw, Il Lorì di Aleswandra, Il Lorì dk Alessandra, Il Lirì di Alessandra, Il Lorì d iAlessandra, Il Lorì di Alewsandra, Il Lorì di Apessandra, Il Lorì di AAlessandra, Il Lorì di Aledsandra, Il Lorì di Alesxandra, Il Lorì di Alesdandra, Il Lorì di Alsssandra, Il Lorì di Alessandraa, Il Lorì di Alesswndra, Il Lroì di Alessandra, Il Lorì di Alexsandra, Il Lorì di Alessandra, Il Lorì di Aleseandra, Il Lorì di Alessandrz, Il Lorì di Alesandra, Il Lrì di Alessandra, Il Lorì di Alessamdra, Il Lorì di Alwssandra
Additional information about Il Lorì di Alessandra from other resources
Den Lori Alessandra - Verona: oplysninger, rejsende og rating, fotos, kort, great offers and best deals in Il Lorì di Alessandra ...
3 Bedrooms, 9 bathrooms at £991 per week, holiday rental in Verona on TripAdvisor
il blog di lori p   Most recent. Most popular Most recent. Filter by post type. All posts. Text. Photo. Quote. Link. Chat. Audio. Video. Hiding adult-oriented ...
Visualizza il profilo professionale di Riccardo Lori su LinkedIn. ... (Italy and Slovenia). ... Riccardo Lori, Alessandra Barozzi,


text:
Ai 14 di
Otubar i montenegrins a son lâts a votâ pes tiercis elezions
parlamentârs di cuant che il paîs al è deventât indipendent. La
legjislature e varès vût di sierâsi intal Març di chest an che al
ven, ma si à decidût di lâ a elezions anticipadis par che il
guvier – che al varà di tratâ su la jentrade dal paîs balcanic
inte Union Europeane – nol vedi vincui di mandât. Cun passe il 46%
dai vôts e 39 elets su 81 puescj disponibii in Parlament, la vitorie
e je lade ae Coalizion par un Montenegro European formade dal Partît
Democratic dai Socialiscj, dal Partît Democratic Sociâl e dal
Partît Liberâl. Il Front Democratic al à vût invezit plui o
mancul la metât des preferencis rispiet ae coalizion vincidore e 20
elets, intant che al tierç puest si è plaçât il Partît Socialist
dal Popul che al à elet 9 dai siei rapresentants. Il moviment
Montenegro Positîf al à otignût 7 parlamentârs. Sul vôt e à
pesât ancje la composizion etniche dal stât che pal censiment dal
2011, dongje di un 45% di montenegrins, e viôt cuasi il 29% di
serps, il 8,6% di bosgnacs, il 4,9% di albanês, l’un par cent di
cravuats e un 0,8% di rom. Pôc prime di votâ la leç eletorâl e
jere stade modificade cu la introduzion di un tratament preferenziâl
pes minorancis, ancje se e jere stade gjavade la prevision di cinc
puescj garantîts pe comunitât albanese. Il vôt de comunitât di
minorance plui numerose, o sei chê serbe, si à dispierdût su
diviers grues partîts, tra chescj il moviment Gnove Democrazie Serbe
che al fâs part dal Front Democratic, intant che i partîts de Gnove
Aleance Serbe, chei plui di caratar etnic, no son rivâts nancje al
un par cent des preferencis. Tra i partîts etnics, il plui votât al
è stât chel bosgnac (Bošnjačka Stranka) cul 4,24% des preferencis
e trê parlamentârs. Al è probabil che il gnûf guvier al nassarà
propit de aleance tra chest partît e la Coalizion par un Montenegro
European. Tra chei altris partîts etnics dome trê a àn rivât a
mandâ in Parlament un dai lôr rapresentants, ven a dî i albanês
di Gnûf Podê Democratic – Forca e de Coalizion Albanese, e la
Iniziative Civiche Cravuate (Hrvatska Građanska Inicijativa).
Font:
Balkan Insight, 14/10/12


text:
Leanne Wood e je stade elete tant che
gnove segretarie dal Plaid Cymru, partît nazionalist galês che al rapresente la
tierce fuarce plui votade dal Gales, daûr di laburiscj e conservadôrs. E cjape
il puest di Ieuan Wyn Jones che al veve decidût di dimetisi dopo dai ultins
risultâts eletorâi là che il so partît al veve pierdût un pôc di teren dentri
de Assemblee nazionâl galese. Si trate de prime femine sielte par cuvierzi
cheste incarghe intai cuasi novante agns di storie dal Plaid Cymru. “Fâ sù un
avignî che al vedi lis sôs fondis te sperance e no te pôre, lavorâ in maniere coletive
par tirâ fûr ducj chei che a son colâts te puaretât cence lassâ nissun daûr,
cheste e je la vere indipendence” e à dite Leanne Wood intal so prin discors di
segretarie, invidant ducj a dâsi dongje par costruî un Gales gnûf, just e
libar. Leanne Wood e je cumò daûr a imparâ il galês, sei come segnâl di rispiet
pe lenghe proprie de sô tiere, sei come sburt par chê part di popolazion che no
à vût la pussibilitât di imparâle.
Font: BBC, 15/03/12


text:
Trente
agns indaûr al someave aromai daûr a disparî, ma i ultins dâts
inzornâts a mostrin che a son pôc mancul di 55 mil lis personis che
a cognossin e che a son in stât di doprâ cuntune cierte paronance
l’aragonês. Si fevele sì e no dal 4% de popolazion dal Aragon, ma
chel istès al è un numar che, se confrontât cui dâts dal
censiment dal 1981, al è cuasi dopleât. Metât des personis che lu
fevelin a son a stâ te capitâl regjonâl Zaragoza, chês altris a
vivin inte provincie di Huesca o sei te aree pirenaiche là che
l’aragonês al à lis sôs lidrîs e là che in cierts comuns al è
ancjemò doprât di plui di un cuart de popolazion. Intal Aragon, e
massime inte cussì clamade Franja de Ponent, si fevele ancje par
catalan: daûr dai ultins dâts a doprâ cheste lenghe a son cuasi
150 mil personis. Cu la gnove leç des lenghis fate buine cui vôts
de diestre spagnoliste e di chê regjonaliste però chestis dôs
lenghis no gjoldin intai fats di nissun ricognossiment e di nissune
tutele concrete: une situazion che dal sigûr no zove ai segnâi di
vivarositât che catalan e aragonês a àn mostrât intai ultins
agns.
Font:
el Periódico de Aragón,
20/04/15